title: 2012 m. gruodžio 19 d. Komisijos sprendimas, kuriuo iš dalies keičiamos 2010 m. liepos 30 d. Komisijos sprendimo nuostatos dėl jo taikymo ir veiksmingesnės maisto produktų tiekimo grandinės aukšto lygio forumo sudėties

text:
21.12.2012

               LT

               Europos Sąjungos oficialusis leidinys

               C 396/17

         KOMISIJOS SPRENDIMAS
   2012 m. gruodžio 19 d.
   kuriuo iš dalies keičiamos 2010 m. liepos 30 d. Komisijos sprendimo nuostatos dėl jo taikymo ir veiksmingesnės maisto produktų tiekimo grandinės aukšto lygio forumo sudėties
   2012/C 396/06
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   kadangi:

               (1)

               2010 m. liepos 30 d. Komisijos sprendimas, kuriuo įkuriamas veiksmingesnės maisto produktų tiekimo grandinės aukšto lygio forumas (1), taikomas iki 2012 m. gruodžio 31 d.;

               (2)

               forumas padėjo gerinti ES žemės ūkio maisto produktų vertės grandinės konkurencingumą stebėdamas, kaip įgyvendinamos Žemės ūkio maisto pramonės konkurencingumo aukšto lygio grupės rekomendacijos ir Komisijos komunikate „Veiksmingesnė Europos maisto produktų tiekimo grandinė“ (2) pasiūlytos iniciatyvos. Forumas rekomendavo imtis papildomų tikslingų veiksmų. Šias iniciatyvas reikia tęsti. Todėl veiksmingesnės maisto produktų tiekimo grandinės aukšto lygio forumas turėtų tęsti darbą ir po 2012 m. gruodžio 31 d.;

               (3)

               kad būtų galima lengviau keistis gerąją patirtimi ir išplėsti forumo veiklos aprėptį, forumo nariais taip pat turėtų tapti visų valstybių narių nacionalinių valdžios institucijų atstovai. Siekiant užtikrinti, kad visoms suinteresuotosioms šalims būtų deramai atstovaujama, reikėtų persvarstyti atstovavimą privačioms organizacijoms remiantis viešuoju kvietimu teikti paraiškas,

         PRIĖMĖ ŠĮ SPRENDIMĄ:
   Vienintelis straipsnis
   2010 m. liepos 30 d. sprendimas iš dalies keičiamas taip:

               1.

               4 straipsnis iš dalies keičiamas taip:

                           a)

                           1 dalis pakeičiama taip:
                           „1.   Forumą sudaro ne daugiau kaip 50 narių.“

                           b)

                           3 dalis pakeičiama taip:
                           „3.   Valstybių narių valdžios institucijos skiria savo atstovus 5 straipsnio 2 dalyje nurodytoje parengiamojoje grupėje.
                           Kitus narius iš paraiškas pateikusių 2 ir 3 straipsniuose nurodytą kompetenciją turinčių organizacijų renka ir skiria Įmonių ir pramonės generalinio direktorato generalinis direktorius. Minėtos organizacijos skiria savo atstovus forume ir 5 straipsnio 2 dalyje nurodytoje parengiamojoje grupėje.
                           Jeigu dėl pagrįstų priežasčių, įvardytų steigiant grupę arba nurodytų grupės procedūrinėse taisyklėse, Komisija mano, kad organizacijos paskirtas atstovas yra netinkamas, ji gali atmesti kandidatūrą. Tokiais atvejais prašoma, kad susijusi organizacija skirtų kitą atstovą.“

               2.

               7 straipsnis pakeičiamas taip:
               „7 straipsnis
               Taikymas
               Šis sprendimas taikomas iki 2014 m. gruodžio 31 d.“

      Priimta Briuselyje 2012 m. gruodžio 19 d.

            Komisijos vardu

         Antonio TAJANI

            Pirmininko pavaduotojas

      (1)  OL C 210, 2010 8 3, p. 4.

      (2)  COM (2009) 591, 2009 10 28.


title: 2009 m. balandžio 23 d. Europos Parlamento sprendimas dėl 2007 finansinių metų Europos Sąjungos bendrojo biudžeto įvykdymo patvirtinimo, VIII skirsnis - Europos ombudsmenas

text:
26.9.2009

               LT

               Europos Sąjungos oficialusis leidinys

               L 255/89

         2009 m. balandžio 23 d.
   EUROPOS PARLAMENTO SPRENDIMAS
   dėl 2007 finansinių metų Europos Sąjungos bendrojo biudžeto įvykdymo patvirtinimo, VIII skirsnis – Europos ombudsmenas
   (2009/639/EB)
   EUROPOS PARLAMENTAS,

               —

               atsižvelgdamas į 2007 finansinių metų Europos Sąjungos bendrąjį biudžetą (1),

               —

               atsižvelgdamas į 2007 finansinių metų Europos Bendrijų galutines metines ataskaitas (I tomas) (C6–0423/2008) (2),

               —

               atsižvelgdamas į Europos ombudsmeno metinę 2007 m. atlikto vidaus audito ataskaitą biudžeto įvykdymą tvirtinančiai institucijai,

               —

               atsižvelgdamas į Audito Rūmų 2007 finansinių metų metinę biudžeto vykdymo ataskaitą kartu su audituotų institucijų atsakymais (3),

               —

               atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į EB sutarties 272 straipsnio 10 dalį, 274, 275 ir 276 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A6–0156/2009),

               1.

               suteikia patvirtinimą Europos ombudsmenui, kad 2007 finansinių metų biudžetas įvykdytas;

               2.

               pateikia savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Klaus WELLE

      (1)  OL L 77, 2007 3 16.

      (2)  OL C 287, 2008 11 10, p. 1.

      (3)  OL C 286, 2008 11 10, p. 1.

      (4)  OL C 287, 2008 11 10, p. 111.

      (5)  OL L 248, 2002 9 16, p. 1.
   2009 m. balandžio 23 d.
   EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl 2007 finansinių metų Europos Sąjungos bendrojo biudžeto įvykdymo patvirtinimo dalį, VIII skirsnis – Europos ombudsmenas
   EUROPOS PARLAMENTAS,

               —

               atsižvelgdamas į 2007 finansinių metų Europos Sąjungos bendrąjį biudžetą (1),

               —

               atsižvelgdamas į 2007 finansinių metų Europos Bendrijų galutines metines ataskaitas (I tomas) (C6–0423/2008) (2),

               —

               atsižvelgdamas į Europos ombudsmeno metinę 2007 m. atlikto vidaus audito ataskaitą biudžeto įvykdymą tvirtinančiai institucijai,

               —

               atsižvelgdamas į Audito Rūmų 2007 finansinių metų metinę biudžeto vykdymo ataskaitą kartu su audituotų institucijų atsakymais (3),

               —

               atsižvelgdamas į Audito Rūmų pagal EB sutarties 248 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į EB sutarties 272 straipsnio 10 dalį, 274, 275 ir 276 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A6–0156/2009),

               1.

               pažymi, kad 2007 m. Europos ombudsmenui (Ombudsmenas) buvo iš viso skirta 8,2 mln. eurų įsipareigojimų asignavimų (2006 m. – 7,7 mln. eurų (6)), iš kurių 90,48 % buvo panaudoti, o tai yra mažiau nei kitų institucijų vidurkis (93,84 %);

               2.

               pažymi, kad 2003–2007 m. laikotarpiu nuo 4,4 iki 8,2 mln. eurų nuolat augo įsipareigojimų asignavimai (beveik 86 % padidėjimas), etatų skaičius išaugo nuo 31 iki 57 etatų (84 % padidėjimas), skundų padaugėjo nuo 2 436 iki 3 217 (32 % padidėjimas) ir pradėtų naujų tyrimų skaičius – nuo 253 iki 308 (22 % padidėjimas); taip pat pažymi, kad etatų skaičius nepadidėjo antrus metus iš eilės;

               3.

               pažymi, kad Audito Rūmų metinėje ataskaitoje nurodyta, jog atlikus Ombudsmeno institucijos auditą reikšmingų pastabų teikti nereikėjo;

               4.

               pažymi, kad pagal Vidaus auditoriaus ataskaitą Nr. 08/03, Vidaus auditoriaus veikla 2007 m. parodė, kad „su sąlyga, kad bus visiškai įgyvendinti sutarti veiksmai, […] institucijos vidaus valdymo ir kontrolės sistemos veiksmingos ir pagal jas tinkamai užtikrinama, kad kontrolės tikslai būtų nuolat pasiekiami“;

               5.

               primena, kad Vidaus auditoriaus ataskaitoje Nr. 06/04, kuri buvo parengta siekiant įvertinti darbuotojų individualių išmokų nustatymo valdymo ir kontrolės procedūrų tinkamumą, „nebuvo atskleista valdymo ir kontrolės procedūrų aspektų, kurie keltų didelį pavojų, tačiau buvo patvirtinta, kad institucija turėtų išspręsti keletą specifinių klausimų“; taip pat primena, kad po to Vidaus auditorius ir institucija sutarė dėl veiksmų plano ir kad buvo nustatytas galutinis jo įgyvendinimo terminas – 2007 m. rugsėjo 30 d.; džiaugiasi 2007 m. gruodžio mėn. atlikto paskesnio audito išvadomis, pagal kurias visi su individualių išmokų valdymu susiję klausimai, dėl kurių buvo sutarta veiksmų plane, buvo visiškai įgyvendinti;

               6.

               pažymi, kad paskesnis sutarto veiksmų plano audito, susijusio su viešųjų pirkimų taisyklėmis, rezultatai parodė, kad nors pasiekta pažangos, Ombudsmenas dar ne iki galo įgyvendino du likusius įgyvendinti veiksmus, nurodytus Vidaus auditoriaus ataskaitoje Nr. 06/03; ragina Ombudsmeną skubiai imti baigti įgyvendinti šiuos veiksmus, kaip siūlo Vidaus auditorius; džiaugiasi tuo, kad, remdamasis ataskaitos rezultatais, Vidaus auditorius į 2008 m. veiklos programą įtraukė viešųjų pirkimų proceso auditą, ir laukia šio tolesnio audito rezultatų;

               7.

               atkreipia dėmesį į informaciją, pateiktą vyriausiojo įgalioto leidimus duodančio pareigūno 2007 m. veiklos ataskaitoje, kad Ombudsmeno tarnybų vidaus kontrolės sistemos veiksmingumo įsivertinimas vėl buvo atliktas 2008 m. pradžioje ir kad šios procedūros metu nustatyta, jog vidaus kontrolės normų įgyvendinimas pakankamas (88 %, palyginti su 85 % 2006 m. ir 74 % 2004 m.);

               8.

               tačiau taip pat pažymi, kad buvo vertinama, jog reikia didesnio efektyvumo kai kuriose srityse (su slaptumu susijusių funkcijų nustatymas, planavimo ir programavimo patobulinimas, veiklos rodikliai); ragina Ombudsmeną dėti visas pastangas, kad ir toliau būtų didinamas jo institucijos vidaus kontrolės sistemos veiksmingumas;

               9.

               su pasitenkinimu pažymi, kad naujas Ombudsmeno ir Parlamento neribotos trukmės bendradarbiavimo pagrindų susitarimas, kuris įsigaliojo 2006 m. balandžio 1 d., pradėjo duoti rezultatų 2007 m.; taip pat pažymi, kad šis susitarimas susijęs su tam tikrų administracinių paslaugų, įskaitant pastatus, IT, komunikacijas, teisines konsultacijas, medicinos paslaugas, mokymus, vertimą raštu ir žodžiu, teikimu;

               10.

               giria Ombudsmeną už tai, kad jis ir toliau dėjo pastangas siekdamas plėtoti tarpinstitucinius ryšius su kitomis įstaigomis (ypač su OPOCE, EAS ir EPSO) ir su Vertimų centru; pažymi, kad 70 % jo veiklos išlaidų atžvilgiu prisiimti įsipareigojimai ir jos panaudotos vykdant tarpinstitucinį bendradarbiavimą;

               11.

               su pasitenkinimu pažymi, kad nuo 2007 m. gegužės mėn. sėkmingai reorganizuotas Teisės skyrius ir užtikrinta tyrimų vykdymo ir sprendimų ruošimo veiksminga stebėsena ir spartus atlikimas;

               12.

               pažymi, kad, anot Ombudsmeno metinės ataskaitos, jis susiduria su mažiau sunkumų, susijusių su kvalifikuotų teisininkų įdarbinimu ir didele darbuotojų kaita, nei ankstesniais metais;

               13.

               džiaugiasi, kad 2007 m. gruodžio 14 d. Ombudsmenas priėmė sprendimą dėl metinės Ombudsmeno interesų deklaracijos; su džiaugsmu pažymi, kad ši deklaracija skelbiama Ombudsmeno interneto svetainėje;

               14.

               sveikina Ombudsmeną su tuo, kad jis 2008 m. birželio 2 d. prisijungė prie 1999 m. gegužės 25 d. Europos Parlamento, Tarybos ir Komisijos tarpinstitucinio susitarimo dėl Europos kovos su sukčiavimu tarnybos (OLAF) atliekamų vidaus tyrimų (7) taikant Reglamente (EB) Nr. 1073/1999 (8) nustatytą sistemą; su pasitenkinimu pažymi, kad tą pačią dieną Ombudsmenas priėmė sprendimą dėl taisyklių ir sąlygų, taikomų vidaus tyrimams, susijusiems su sukčiavimo, korupcijos ir bet kokios neteisėtos veiklos, kuria kenkiama Bendrijos interesams, prevencija;

               15.

               prašo, kad Ombudsmenas į savo kitą veiklos ataskaitą (2008 finansiniai metai) įtrauktų skyrių, kuriame būtų išsamiai išdėstyti veiksmai, kurių atitinkamais metais imtasi remiantis Parlamento ankstesniais sprendimais dėl biudžeto įvykdymo patvirtinimo, įskaitant galimus paaiškinimus, kodėl nesivadovauta rekomendacijomis;

               16.

               pažymi, kad, nepaisant Finansinio reglamento pakeitimų, viešųjų pirkimų taisyklės vis dar pernelyg sudėtingos taikyti mažesnėms institucijoms, pvz., Ombudsmenui, ypač taisyklės, susijusios su kvietimu teikti paraiškas sudaryti sutartis, kurių vertė gana nedidelė; ragina Komisiją, atliekant parengiamąjį darbą ateityje prieš rengiant pasiūlymus dėl Finansinio reglamento pakeitimų, kuo dažniau konsultuotis su Ombudsmeno Generaliniu sekretoriumi ir jo sekretoriatu siekiant užtikrinti, kad galutiniame projekte būtų tinkamai atsižvelgta į jiems rūpimus klausimus.

      (1)  OL L 77, 2007 3 16.

      (2)  OL C 287, 2008 11 10, p. 1.

      (3)  OL C 286, 2008 11 10, p. 1.

      (4)  OL C 287, 2008 11 10, p. 111.

      (5)  OL L 248, 2002 9 16, p. 1.

      (6)  2005: 7,2 milijonai eurų.

      (7)  OL L 136, 1999 5 31, p. 15.

      (8)  1999 m. gegužės 25 d. Europos Parlamento ir Tarybos reglamentas (EB) Nr. 1073/1999 dėl Europos kovos su sukčiavimu tarnybos (OLAF) atliekamų tyrimų (OL L 136, 1999 5 31, p. 1).


title: 2007/134/EB: 2007 m. vasario 2 d. Komisijos sprendimas, kuriuo įsteigiama Europos mokslinių tyrimų taryba (Tekstas svarbus EEE )

text:
24.2.2007

               LT

               Europos Sąjungos oficialusis leidinys

               L 57/14

      KOMISIJOS SPRENDIMAS

   2007 m. vasario 2 d.
   kuriuo įsteigiama Europos mokslinių tyrimų taryba
   (Tekstas svarbus EEE)
   (2007/134/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2006 m. gruodžio 18 d. Europos Parlamento ir Tarybos sprendimą Nr. 1982/2006/EB dėl Europos bendrijos mokslinių tyrimų, technologinės plėtros ir demonstracinės veiklos septintosios bendrosios programos (2007–2013 m.) (1), ypač į jo 2 ir 3 straipsnius,
   atsižvelgdama į 2006 m. gruodžio 19 d. Tarybos sprendimą Nr. 2006/972/EB dėl specialios programos „Idėjos“, kuria įgyvendinama septintoji bendroji Europos bendrijos mokslinių tyrimų, technologijų plėtros ir demonstravimo veiklos programa (2007–2013 m.) (2), ypač į jo 4 straipsnio 2 ir 3 dalis,
   kadangi:

               (1)

               7-ojoje bendrojoje programoje yra nustatyta, kad specialiosios programos „Idėjos“ tikslas – paremti tyrinėtojų iniciatyvą, skirtą netirtų sričių moksliniams tyrimams, kurie yra susiję su visomis mokslo, inžinerijos ir akademinėmis sritimis ir kurių tyrimo objektus pasirenka tyrinėtojai.

               (2)

               Sprendime 2006/972/EB yra nustatyta, kad Komisija turėtų įsteigti Europos mokslinių tyrimų tarybą (toliau – EMTT), kuri turėtų įgyvendinti specialiąją programą „Idėjos“.

               (3)

               Pagal Sprendimo 2006/972/EB 4 straipsnio 3 dalį EMTT turėtų būti sudaryta iš nepriklausomos Mokslo tarybos (toliau – Mokslo taryba), kuriai turėtų pagelbėti paskirtoji įgyvendinimo struktūra.

               (4)

               Europos mokslo tarybą turėtų sudaryti Komisijos paskirti mokslo darbuotojai, inžinieriai ir mokslininkai, veikiantys kaip individualūs, nepriklausomi nuo pašalinės įtakos asmenys, kurių reputacija nekelia jokios abejonės. Mokslo taryba veiklą turėtų vykdyti remdamasi Sprendimo 2006/972/EB 5 straipsnyje nustatytais įgaliojimais ir siekdama vien tik specialiosios programos „Idėjos“ mokslo, technologijos ir akademinių tikslų.

               (5)

               Mokslo taryba savarankiškai turėtų išsirinkti generalinį sekretorių, kuris pareigas vykdo atsižvelgdamas į įgaliojimus. Generalinis sekretorius, be kita ko, turi padėti Mokslo tarybai užtikrinti veiksmingą jos bendradarbiavimą su paskirtąja įgyvendinimo struktūra ir Komisija kontroliuojant veiksmingą Mokslo tarybos nustatytos strategijos ir tarybos suformuluotų pozicijų, kurias įgyvendina paskirtoji įgyvendinimo struktūra, įdiegimą.

               (6)

               Mokslo taryba veiklą turėtų vykdyti laikydamasi mokslinės kompetencijos, savarankiškumo, veiksmingumo ir skaidrumo principų. Komisija turėtų imtis užtikrinti Mokslo tarybos savarankiškumą ir principingumą bei pasirūpinti, kad Mokslo taryba galėtų tinkamai vykdyti veiklą.

               (7)

               Reikėtų nustatyti informacijos pateikimo taisykles – privalomas Mokslo tarybos nariams ir neprieštaraujančias prie Sprendime 2001/844/EB, EAPB, Euratomas (3) nustatytų Komisijos darbo tvarko taisyklių pridėtoms saugumo taisyklėms.

               (8)

               Mokslo tarybos narių asmeniniai duomenys turėtų būti tvarkomi laikantis 2000 m. gruodžio 18 d. Europos Parlamento ir Tarybos Reglamento (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo nuostatų (4).

               (9)

               Buvo įsteigtas nepriklausomas aukšto rango ekspertų komitetas, turėjęs parinkti Mokslo tarybos narius steigėjus. Minėtas komitetas, po išsamių konsultacijų su moksline ir akademine visuomene, parengė, pirma, rekomendacijas, kuriose nustatė pasirenkant Mokslo tarybos narius taikytinus veiksnius ir kriterijus, antra, pasiūlė tos tarybos narius steigėjus.

               (10)

               Turėtų būti sukurta paskirtoji įgyvendinimo struktūra, t. y. vykdomoji įstaiga, atskiruoju teisės normų aktu steigtina pagal 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (5).

               (11)

               Kol minėta vykdomoji įstaiga bus įsteigta ir pradės vykdyti veiklą, jai priskirtus įgyvendinimo uždavinius turėtų įgyvendinti paskirtoji Komisijos tarnyba.

               (12)

               Į poveikį biudžetui, kuris bus padarytas priėmus šį sprendimą, bus atsižvelgta skiriant lėšų šiam sprendimui (lėšų bus skiriama įgyvendinant specialią programą „Idėjos“) ir Komisijos finansinėje teisės akto pažymoje, skirtoje išorinei įstaigai,

         NUSPRENDĖ:
   1   SKYRIUS
   EUROPOS MOKSLINIŲ TYRIMŲ TARYBA
   1 straipsnis
   Steigimas
   Šiuo sprendimu įsteigiama Europos mokslinių tyrimų taryba specialiajai programai „Idėjos“ įgyvendinti (ši taryba veiklą vykdys nuo šio sprendimo įsigaliojimo dienos iki 2013 m. gruodžio 31 d). Europos mokslinių tyrimų tarybą sudaro Mokslo taryba ir paskirtoji įgyvendinimo struktūra, kaip nustatoma toliau.
   2   SKYRIUS
   MOKSLO TARYBA
   2 straipsnis
   Steigimas
   Šiuo sprendimu įsteigiama Mokslo taryba.
   3 straipsnis
   Uždaviniai
   1.   Mokslo taryba turi įgyvendinti Sprendimo 2006/972/EB 5 straipsnio 3 dalyje nustatytus uždavinius.
   2.   Mokslo taryba, inter alia, parengia bendrąją mokslo strategiją, jai suteikiami visi įgaliojimai pagal Sprendimo 2006/972/EB 6 straipsnio 6 dalį nusprendžiant, kokiems moksliniams tyrimams skirti lėšų, ir ji turi užtikrinti veiklos kokybę tą veiklą vertinant mokslo atžvilgiu. Mokslo tarybos uždaviniai – pirmiausia parengti metinę darbo programą, nustatyti mokslinio, akademinio arba profesinio darbo įvertinimo, kurį atlieka kolegos, procedūrą bei stebėti specialiąją programą „Idėjos“ ir, neapribojant Komisijos atsakomybės, kontroliuoti jos įgyvendinimo kokybę.
   4 straipsnis
   Nariai
   1.   Mokslo tarybą sudaro ne daugiau nei 22 nariai.
   2.   Mokslo taryba, užtikrinant, kad būtų atstovaujama įvairioms mokslo tiriamosioms sritims, sudaroma iš autoritetingiausių ir reikiamos kompetencijos Europos mokslo bendruomenės atstovų, veikiančių kaip privatūs asmenys, kurie nepaiso politinių ar kitokių interesų.
   3.   Mokslo tarybos nariai steigėjai, kurie buvo pasirinkti atsižvelgiant į I priede nustatytus kriterijus ir veiksnius bei kurie išvardyti II priede, šiuo sprendimu paskiriami Mokslo tarybos nariais steigėjais.
   4.   Būsimuosius narius paskiria Komisija, atsižvelgdama į I priede nustatytus kriterijus ir veiksnius, laikydamasi nepriklausomos, skaidrios tų narių parinkimo tvarkos, pasitarusi su Mokslo taryba, įskaitant konsultacijas su mokslo bendruomene ir pateikusi ataskaitą Parlamentui bei Tarybai. Pranešimas apie būsimųjų narių skyrimą skelbiamas pagal Reglamentą (EB) Nr. 45/2001.
   5.   Nariai veiklą vykdo nepaisydami jokios pašalinės įtakos. Nariai tinkamu laiku praneša Komisijai apie visus interesų konfliktus, kurie galėtų turėti įtakos jų objektyvumui.
   6.   Nariai skiriami ketverių metų laikotarpiui, kurį, taikant Mokslo tarybos veiklos nepertraukiamumą turinčią užtikrinti rotacijos sistemą, leidžiama kartą pratęsti. Tačiau narį galima paskirti trumpesniam nei ilgiausios trukmės laikotarpiui, siekiant taikyti dalies Mokslo tarybos narių rotaciją. Nariai eina pareigas tol, kol jie yra pakeičiami arba kol nesibaigia narių kadencija.
   7.   Komisija, jeigu narys atsistatydina arba jeigu baigiasi jo kadencija, kurios pratęsti neleidžiama, paskiria kitą narį.
   8.   Komisija, jeigu susiklosto išskirtinės aplinkybės, siekdama užtikrinti Mokslo tarybos veiksnumą ir (arba) jos veiklos nepertraukiamumą, savo nuožiūra tarybos nario kadenciją gali paskelbti pasibaigusia.
   9.   Mokslo tarybos nariams už jų veiklą nėra atlyginama.
   5 straipsnis
   Principai ir metodai
   1.   Mokslo taryba veiklą vykdo savarankiškai ir nepriklausomai.
   2.   Jeigu reikia, Mokslo taryba konsultuojasi su mokslo, inžinerijos ir akademine bendruomene.
   3.   Mokslo tarybos veikla turi būti skirta tik specialiosios programos „Idėjos“ mokslo, technologijos ir akademiniams tikslams pasiekti. Mokslo taryba veiklą vykdo nepažeisdama etikos ir sąžiningumo principų bei kiek įmanoma skaidriau.
   4.   Mokslo taryba atsiskaito Komisijai, nuolatos bendradarbiauja su Komisija ir paskirtąja įgyvendinimo struktūra ir imasi visų reikiamų priemonių minėtam bendradarbiavimui užtikrinti.
   5.   Informacijos, kuri buvo gauta vykdant veiklą, neleidžiama skelbti, jeigu Komisija arba Mokslo tarybos pirmininkas laiko, kad informacija yra slapta.
   6.   Komisija Mokslo tarybai teikia jos veiklai reikalingą informaciją ir pagalbą siekiant, kad Mokslo taryba veiklą galėtų vykdyti savarankiškai ir nepriklausomai.
   7.   Mokslo taryba reguliariai rengia ataskaitas Komisijai ir informaciją bei pagalbą, kurios Komisijai yra reikalingos vykdant įpareigojimą teikti privalomas ataskaitas (t. y. metinę ataskaitą, metinę veiklos ataskaitą).
   6 straipsnis
   Veikla
   1.   Mokslo taryba iš narių išsirenka pirmininką ir du pirmininko pavaduotojus, kurie laikydamiesi tarybos darbo tvarkos taisyklių atstovauja Mokslo tarybai ir kurie vadovauja tarybai bei padeda organizuoti jos veiklą, įskaitant darbotvarkės ir posėdžių dokumentų rengimą.
   2.   Pirmininką ir pirmininko pavaduotojus atitinkamai galima vadinti Europos mokslinių tyrimų tarybos pirmininku ir pirmininko pavaduotoju.
   3.   Mokslo taryba nusistato darbo tvarkos taisykles, į kurias įtraukiamos išsamios šio straipsnio 1 dalyje nurodytų rinkimų nuostatos bei galimam interesų konfliktui skirtas elgesio kodeksas.
   4.   Mokslo taryba į plenarinius posėdžius renkasi taip dažnai, kiek reikia atsižvelgiant į jos veiklą.
   5.   Mokslo tarybos pirmininkas gali nuspręsti rengti uždarus posėdžius.
   7 straipsnis
   EMTT generalinis sekretorius
   1.   Mokslo taryba savarankiškai išsirenka generalinį sekretorių, kuris pareigas vykdo atsižvelgdamas į įgaliojimus. Generalinis sekretorius, be kita ko, Mokslo tarybai padeda užtikrinti veiksmingą bendradarbiavimą su Komisija ir paskirtąja įgyvendinimo struktūra.
   2.   Generalinio sekretoriaus pareigas nustato Mokslo taryba. Generalinio sekretoriaus pareigos, be kita ko – kontroliuoti Mokslo tarybos nustatytos strategijos ir tarybos suformuluotų pozicijų, kurias įgyvendina paskirtoji įgyvendinimo struktūra, įdiegimą.
   3.   Parama generalinio sekretoriaus veiklos pradžiai ir tolesnei veiklai užtikrinama iš specialios programos „Idėjos“.
   4.   Generalinio sekretoriaus kadencija, kurią leidžiama kartą pratęsti, negali būti ilgesnė nei 30 mėnesių.
   8 straipsnis
   Posėdžių išlaidų apmokėjimas
   1.   Komisija, laikydamasi Komisijos taisyklių dėl atlyginimo nepriklausomiems ekspertams, apmoka narių, kurie dalyvauja Mokslo tarybos veikloje, kelionės ir, jeigu reikia, pragyvenimo išlaidas. Komisija, jeigu iš anksto buvo suteiktas patvirtinimas, taip pat gali apmokėti su kitais posėdžiais, kuriuos reikėjo surengti vykdant Mokslo tarybos veiklą, susijusių kelionių ir pragyvenimo išlaidas; ši nuostata taikoma posėdžiams, kuriuose dalyvauja Mokslo tarybos nariai, nepriklausomi ekspertai ir suinteresuotosios šalys.
   2.   Posėdžių išlaidos apmokamos atsižvelgiant į Mokslo tarybos pateiktą metinį prašymą ir neribojant Komisijos atsakomybės.
   3   SKYRIUS
   9 straipsnis
   Paskirtoji įgyvendinimo struktūra
   Paskirtoji įgyvendinimo struktūra – tai išorinė įstaiga; kol minėta išorinė įstaiga bus įsteigta ir pradės vykdyti veiklą, jai priskirtus įgyvendinimo uždavinius turėtų įgyvendinti paskirtoji Komisijos tarnyba.
   4   SKYRIUS
   BENDROSIOS NUOSTATOS
   10 straipsnis
   Įsigaliojimas
   Šis sprendimas įsigalioja jo priėmimo dieną.

      Priimta Briuselyje, 2007 m. vasario 2 d.

            Komisijos vardu

         Janez POTOČNIK

            Komisijos narys

      (1)  OL L 412, 2006 12 30, p. 1.

      (2)  OL L 400, 2006 12 30, p. 244.

      (3)  OL L 317, 2001 12 3, p. 1. Sprendimas su paskutiniais pakeitimais, padarytais Sprendimu 2006/548/EB, Euratomas (OL L 215, 2006 8 5, p. 38).

      (4)  OL L 8, 2001 1 12, p. 1.

      (5)  OL L 11, 2003 1 16, p. 1.

      I PRIEDAS
      Mokslo tarybos narių parinkimo veiksniai ir kriterijai
      Mokslo tarybos sudėtis turi būti tokia, kad taryba sugebėtų autoritetingai, nepriklausomai, išmintingai, remdamasi patirtimi, pasitelkdama vaizduotę ir turėdama viziją vadovauti mokslo raidai. Mokslo tarybos patikimumas turi būti grindžiamas ją sudarančių vyrų ir moterų savybių deriniu ir tarybos nariai turėtų kuo išsamiau atstovauti visos Europos mokslo bendruomenei, atliekančiai mokslo tiriamuosius darbus. Kiekvienas Mokslo tarybos narys turi būti nepriekaištingos reputacijos, jeigu būtų vertinamas kaip mokslo tiriamųjų darbų vadovas, ir neturi kilti jokių abejonių dėl Mokslo tarybos nario nepriklausomumo ir įsipareigojimo vykdyti mokslo tiriamuosius darbus. Apskritai Mokslo tarybos nariai dabar ar paskutiniu metu turi būti buvę tiriamųjų mokslo darbų dalyviais bei laikomi sugebančiais Europos arba pasauliniu lygiu turėti įtakos mokslo raidai. Taip pat turėtų būti atsižvelgiama į jaunesnius, kitos kartos vadovus.
      Mokslinių tyrimų, kuriuose dalyvauja nariai, disciplinos turi būti kuo įvairesnės, įskaitant tiksliuosius mokslus, inžineriją ir socialinius bei humanitarinius mokslus. Tačiau nariai neturėtų būti laikomi atstovaujančiais disciplinai ar kokiam nors vienam tyrimų metodui ir nariai neturėtų manyti esantys tokie atstovai. Nariai privalėtų vadovautis platesne vizija, kuri būtų grįsta visų tarybos narių suvokimu apie mokslinių tyrimų plėtros, įskaitant tarpdisciplininius ir daugiadisciplininius mokslinius tyrimus, ir poreikio mokslinius tyrimus organizuoti Europos lygiu svarbą.
      Kiekvienas Mokslo tarybos narys, be jokios abejonės būdamas autoritetingas mokslininkas ir mokslinis tyrinėtojas, turėtų praturtinti bendrą tarybos patirtį, kuri buvo įgyta ne tik Europoje, bet ir kitose pasaulio dalyse, kuriose atliekami intensyvūs moksliniai tyrimai. Minėta bendra patirtis galėtų apimti fundamentinių mokslinių tyrimų rėmimo ir skatinimo, mokslinių tyrimų ir žinių perdavimo universitetams, akademijoms ir pramonei organizavimo ir tvarkymo patirtį, nacionalinės ir tarptautinės mokslinių tyrimų veiklos organizavimo, atitinkamų finansavimo programų ir platesnės aplinkos, į kurią atsižvelgdama Europos mokslinių tyrimų taryba vykdo veiklą, išmanymą.
      Mokslo tarybos nariai turėtų atstovauti įvairioms mokslinių tyrimų bendruomenės dalims ir skirtingo lygio mokslinėms institucijoms, kurios vykdo mokslinius tyrimus; pvz., tarybos nariais turėtų tapti patyrę universitetų, mokslinių tyrimų institutų, akademijų, lėšas skiriančiųjų įstaigų pareigūnai bei mokslinius tyrimus atliekantieji verslo ir pramonės įmonėse. Į Mokslo tarybą turėtų būti renkami patirties daugiau nei vienoje šalyje įgiję nariai ir keletas tarybos narių turėtų būti pakviesti iš ne Europos mokslinių tyrimų bendruomenės.

      II PRIEDAS
      Mokslinės tarybos narių steigėjų sąrašas (pasirinkti 22 nariai)

                  Dr. Claudio BORDIGNON, San Rafaelės mokslinis institutas, Milanas

                  Prof. Manuel CASTELLS, Atvirasis Katalonijos universitetas

                  Prof. Paul J. CRUTZEN, Mainco Makso Planko chemijos institutas

                  Prof. Mathias DEWATRIPONT, Laisvasis Briuselio universitetas

                  Dr. Daniel ESTEVE, CEA Saclay

                  Prof. Pavel EXNER, Prahos Doplerio institutas

                  Prof. Hans-Joachim FREUND, Fritz-Haber-Institute, Berlynas

                  Prof. Wendy HALL, Soutamptono universitetas

                  Prof. Carl-Henrik HELDIN, Ludvigo Vėžio mokslinių tyrimų institutas

                  Prof. Fotis C. KAFATOS, Londono karališkasis koledžas

                  Prof. Michal KLEIBER, Lenkijos Mokslų akademija

                  Prof. Michal KROO, Vengrijos Mokslų akademija

                  Prof. Maria Teresa V. T. LAGO, Porto universitetas

                  Dr. Oscar MARIN PARRA, Instituto de Neurociencias de Alicante

                  Prof. Lord MAY, Oksfordo universitetas

                  Prof. Helga NOWOTNY, Wissenschaftszentrum, Viena

                  Prof. Christiane NÜSSLEIN-VOLHARD, Tiubingeno Makso Planko vystimosi biologijos institutas

                  Prof. Leena PELTONEN-PALOTIE, Helsinkio universitetas, Nacionalinis visuomenės sveikatos institutas

                  Prof. Alain PEYRAUBE, Paryžiaus Nacionalinis mokslinių tyrimų centras CNRS

                  Dr. Jens R. ROSTRUP-NIELSEN, Haldor Topsoe A/S

                  Prof. Salvatore SETTIS, Scuola Normale Superiore, Pisa

                  Prof. Rolf M. ZINKERNAGEL, Ciuricho universitetas


title: 2017 m. sausio 16 d. Tarybos sprendimas (ES) 2017/189 dėl pozicijų, kurios turi būti priimtos Europos Sąjungos vardu Sanitarinių ir fitosanitarinių priemonių pakomitetyje, Prekybos ir darnaus vystymosi pakomitetyje, Muitinės pakomitetyje ir Geografinių nuorodų pakomitetyje, įsteigtuose vadovaujantis Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimu, dėl tų pakomitečių darbo tvarkos taisyklių priėmimo

text:
3.2.2017

               LT

               Europos Sąjungos oficialusis leidinys

               L 29/40

         TARYBOS SPRENDIMAS (ES) 2017/189
   2017 m. sausio 16 d.
   dėl pozicijų, kurios turi būti priimtos Europos Sąjungos vardu Sanitarinių ir fitosanitarinių priemonių pakomitetyje, Prekybos ir darnaus vystymosi pakomitetyje, Muitinės pakomitetyje ir Geografinių nuorodų pakomitetyje, įsteigtuose vadovaujantis Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimu, dėl tų pakomitečių darbo tvarkos taisyklių priėmimo
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnio 4 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (1) (toliau – Susitarimas) 486 straipsnyje numatytas dalies Susitarimo laikinas taikymas;

               (2)

               Tarybos sprendimo 2014/668/ES (2) 4 straipsnyje nurodyta, kurios Susitarimo nuostatos turi būti taikomos laikinai. Tos nuostatos apima ir nuostatas dėl Sanitarinių ir fitosanitarinių priemonių pakomitečio (toliau – SFP pakomitetis), Prekybos ir darnaus vystymosi pakomitečio (toliau – PDV pakomitetis), Muitinės pakomitečio ir Geografinių nuorodų pakomitečio (toliau – GN pakomitetis) įsteigimo ir veikimo;

               (3)

               Susitarimo 74 straipsnyje numatyta, kad SFP pakomitetis savo pirmajame posėdyje patvirtina savo darbo tvarką;

               (4)

               Susitarimo 300 straipsnyje numatyta, kad PDV pakomitetis nustato savo darbo tvarkos taisykles;

               (5)

               Susitarimo 83 straipsnyje numatyta, kad Muitinės pakomitetis turėtų nustatyti savo darbo tvarkos taisykles;

               (6)

               Susitarimo 211 straipsnyje dalyje numatyta, kad GN pakomitetis turėtų nustatyti savo darbo tvarkos taisykles;

               (7)

               tikslinga nustatyti pozicijas, kurios turi būti priimtos Sąjungos vardu SFP pakomitetyje, PVD pakomitetyje, Muitinės pakomitetyje ir GN pakomitetyje dėl tų pakomitečių darbo tvarkos taisyklių priėmimo,

         PRIĖMĖ ŠĮ SPRENDIMĄ:
   1 straipsnis
   1.   Pozicija, kuri turi būti priimta Sąjungos vardu SFP pakomitetyje, įsteigtame vadovaujantis Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 74 straipsniu, grindžiama prie šio sprendimo pridėtu SFP pakomitečio sprendimo projektu.
   2.   Neesminiams sprendimo projekto techniniams pakeitimams Sąjungos atstovai SFP pakomitetyje gali pritarti be papildomo Tarybos sprendimo.
   2 straipsnis
   1.   Pozicija, kuri turi būti priimta Sąjungos vardu PDV pakomitetyje, įsteigtame vadovaujantis Susitarimo 300 straipsniu, grindžiama prie šio sprendimo pridėtu PDV pakomitečio sprendimo projektu.
   2.   Neesminiams techniniams sprendimo projekto pakeitimams Sąjungos atstovai PDV pakomitetyje gali pritarti be papildomo Tarybos sprendimo.
   3 straipsnis
   1.   Pozicija, kuri turi būti priimta Sąjungos vardu Muitinės pakomitetyje, įsteigtame vadovaujantis Susitarimo 83 straipsniu, grindžiama prie šio sprendimo pridėtu Muitinės pakomitečio sprendimo projektu.
   2.   Neesminiams techniniams sprendimo projekto pakeitimams Sąjungos atstovai Muitinės pakomitetyje gali pritarti be papildomo Tarybos sprendimo.
   4 straipsnis
   1.   Pozicija, kuri turi būti priimta Sąjungos vardu GN pakomitetyje, įsteigtame vadovaujantis Susitarimo 211 straipsniu, grindžiama prie šio sprendimo pridėtu GN pakomitečio sprendimo projektu.
   2.   Neesminiams techniniams sprendimo projekto pakeitimams Sąjungos atstovai SFP pakomitetyje gali pritarti be papildomo Tarybos sprendimo.
   5 straipsnis
   Šis sprendimas įsigalioja jo priėmimo dieną.

      Priimta Briuselyje 2017 m. sausio 16 d.

            Tarybos vardu

            Pirmininkė

         F. MOGHERINI

      (1)  OL L 161, 2014 5 29, p. 3.

      (2)  2014 m. birželio 23 d. Tarybos sprendimas 2014/668/ES dėl Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo pasirašymo Europos Sąjungos vardu ir laikino taikymo, kiek tai susiję su jo III antraštine dalimi (išskyrus nuostatas dėl vienodo požiūrio į kitos Šalies teritorijoje teisėtai dirbančius trečiųjų šalių piliečius), IV, V, VI bei VII antraštinėmis dalimis ir susijusiais priedais bei protokolais (OL L 278, 2014 9 20, p. 1).

      PROJEKTAS
      ES IR UKRAINOS SANITARINIŲ IR FITOSANITARINIŲ PRIEMONIŲ PAKOMITEČIO SPRENDIMAS Nr. …
      … m. … … d.
      kuriuo priimamos jo darbo tvarkos taisyklės
      ES IR UKRAINOS SANITARINIŲ IR FITOSANITARINIŲ PRIEMONIŲ PAKOMITETIS,
      atsižvelgdamas į Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą (1), ypač į jo 74 straipsnį,
      kadangi:

                  (1)

                  vadovaujantis Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 486 straipsniu, tam tikros Susitarimo dalys, įskaitant IV antraštinės dalies (Prekyba ir su prekyba susiję klausimai) 4 skyrių (Sanitarinės ir fitosanitarinės priemonės), laikinai taikomos nuo 2016 m. sausio 1 d.;

                  (2)

                  Susitarimo 74 straipsnyje numatyta, kad Sanitarinių ir fitosanitarinių priemonių pakomitetis (toliau – SFP pakomitetis) svarsto visus su Susitarimo IV antraštinės dalies 4 skyriaus įgyvendinimu susijusius klausimus;

                  (3)

                  Susitarimo 74 straipsnio 5 dalyje numatyta, kad SFP pakomitetis priima savo darbo tvarkos taisykles,

            PRIĖMĖ ŠĮ SPRENDIMĄ:
      1 straipsnis
      Priimamos šio sprendimo priede pateiktos SFP pakomitečio darbo tvarkos taisyklės.
      2 straipsnis
      Šis sprendimas įsigalioja jo priėmimo dieną.

         Priimta …

               ES ir Ukrainos Sanitarinijos ir fitosanitarijos pakomitečio vardu

               Pirmininkas

         (1)  OL L 161, 2014 5 29, p. 3.

         PRIEDAS
         ES IR UKRAINOS SANITARINIŲ IR FITOSANITARINIŲ PRIEMONIŲ PAKOMITEČIO DARBO TVARKOS TAISYKLĖS
         1 straipsnis
         Bendrosios nuostatos
         1.   Pagal Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (1) (toliau – Susitarimas) 74 straipsnio 1 dalį įsteigtas Sanitarinių ir fitosanitarinių priemonių pakomitetis (toliau – SFP pakomitetis) padeda Asociacijos komitetui prekybos klausimais, kaip nustatyta Susitarimo 465 straipsnio 4 dalyje, vykdyti savo pareigas.
         2.   SFP pakomitetis atlieka Susitarimo 74 straipsnio 2 dalyje nustatytas užduotis, atsižvelgdamas į Susitarimo 59 straipsnyje nustatytus tikslus.
         3.   SFP pakomitetį sudaro šalių kompetentingų institucijų atstovai, atsakingi už sanitarijos ir fitosanitarijos klausimus.
         4.   Europos Komisijos arba Ukrainos atstovas, atsakingas už sanitarijos ir fitosanitarijos klausimus, pagal 2 straipsnį atlieka pirmininko funkciją.
         5.   Šiose darbo tvarkos taisyklėse vartojama termino „Šalys“ apibrėžtis, nustatyta Susitarimo 482 straipsnyje.
         2 straipsnis
         Pirmininkavimas
         SFP pakomitečiui Šalys pirmininkauja paeiliui po 12 mėnesių. Pirmasis 12 mėnesių laikotarpis prasideda pirmojo Asociacijos tarybos posėdžio dieną ir baigiasi tų pačių metų gruodžio 31 d.
         3 straipsnis
         Posėdžiai
         1.   Jei Šalys nesusitaria kitaip, SFP pakomitetis susirenka per tris mėnesius nuo Susitarimo įsigaliojimo, o vėliau – bet kurios iš Šalių prašymu arba bent kartą per metus.
         2.   Visus SFP pakomitečio posėdžius pirmininkas sušaukia Šalių sutartu laiku ir sutartoje vietoje. Pirmininkas pranešimą apie šaukiamą posėdį pateikia likus ne mažiau kaip 28 kalendorinėms dienoms iki posėdžio pradžios, nebent Šalys susitaria kitaip.
         3.   Jei įmanoma, SFP pakomitečio reguliarūs posėdžiai šaukiami iš anksto prieš reguliarius Asociacijos komiteto prekybos klausimais posėdžius.
         4.   SFP pakomitečio posėdžiai gali būti rengiami naudojant bet kokias sutartas technologines priemones, pavyzdžiui, vaizdo ar garso konferencijas.
         5.   SFP pakomitetis klausimus gali spręsti ne tik posėdžiuose, bet ir korespondencijos būdu.
         4 straipsnis
         Delegacijos
         Prieš kiekvieną posėdį per SFP pakomitečio sekretoriatą, numatytą 5 straipsnyje, Šalys praneša viena kitai apie planuojamą savo delegacijos sudėtį.
         5 straipsnis
         Sekretoriatas
         Europos Komisijos pareigūnas ir Ukrainos pareigūnas kartu eina SFP pakomitečio sekretorių pareigas ir kartu atlieka sekretorių užduotis, laikydamiesi savitarpio pasitikėjimo ir bendradarbiavimo principų.
         6 straipsnis
         Korespondencija
         1.   SFP pakomitečiui skirta korespondencija siunčiama vienos iš Šalių sekretoriui, kuris apie tai informuoja kitą sekretorių.
         2.   Sekretoriatas užtikrina, kad SFP pakomitečiui skirta korespondencija būtų persiųsta jo pirmininkui ir, jei reikia, išplatinta pagal 7 straipsnį.
         3.   Pirmininko korespondenciją jo vardu Šalims siunčia SFP pakomitečio sekretoriatas. Tokia korespondencija prireikus išplatinamapagal 7 straipsnį.
         7 straipsnis
         Dokumentai
         1.   Dokumentus platina SFP pakomitečio sekretoriatas.
         2.   Šalis savo dokumentus perduoda savo sekretoriui. Tas sekretorius tuos dokumentus perduoda kitos Šalies sekretoriui.
         3.   Sąjungos sekretorius išplatina dokumentus atititnkamiems Sąjungos atstovams, o Ukrainos sekretoriui ir Asociacijos komiteto prekybos klausimais sekretoriams sistemingai perduoda tokios korespondencijos kopijas.
         4.   Ukrainos sekretorius išplatina dokumentus atitinkamiems Ukrainos atstovams, o Sąjungos sekretoriui ir Asociacijos komiteto prekybos klausimais sekretoriams sistemingai perduoda tokios korespondencijos kopijas.
         5.   SFP pakomitečio sekretoriai atlieka ryšių centrų, kurie keičiasi informacija pagal Susitarimo 67 straipsnį, funkcijas.
         8 straipsnis
         Konfidencialumas
         SFP pakomitečio posėdžiai yra uždari, jeigu Šalys nenusprendė kitaip.
         Kai Šalis SFP pakomitečiui pateikia informaciją, kuri nurodyta kaip konfidenciali, kita Šalis šią informaciją tvarko laikydamasi konfidencialumo principų.
         9 straipsnis
         Posėdžių darbotvarkės
         1.   Remdamasis Šalių pateiktais pasiūlymais, SFP pakomitečio sekretoriatas parengia preliminarią kiekvieno posėdžio darbotvarkę ir 10 straipsnyje numatytų praktinių išvadų projektą. Į preliminarią darbotvarkę įtraukiami punktai, dėl kurių įtraukimo į darbotvarkę Šalies prašymą, kartu su susijusiais dokumentais, sekretoriatas gavo likus ne mažiau kaip 21 kalendorinei dienai iki posėdžio.
         2.   Preliminari darbotvarkė ir susiję dokumentai išplatinami pagal 7 straipsnį, likus ne mažiau kaip 15 kalendorinių dienų iki posėdžio pradžios.
         3.   Darbotvarkę SFP pakomitetis priima kiekvieno posėdžio pradžioje. Šalims susitarus, į darbotvarkę gali būti įtraukta ir kitų punktų, kurie nebuvo įtraukti į preliminarią darbotvarkę.
         4.   Pirmininkas, kitai Šaliai pritarus, Šalių kitų organų atstovus arba nepriklausomus tam tikros srities ekspertus gali kviesti dalyvauti SFP pakomitečio posėdžiuose ad hoc pagrindu stebėtojų teisėmis, kad jie pateiktų informacijos tam tikrais klausimais. Šalys užtikrina, kad šie stebėtojai laikytųsi konfidencialumo reikalavimų.
         5.   Pasikonsultavęs su Šalimis, pirmininkas gali sutrumpinti 1 ir 2 dalyse nurodytus terminus, kad būtų atsižvelgta į ypatingas aplinkybes.
         10 straipsnis
         Protokolai ir praktinės išvados
         1.   Visų posėdžių protokolų projektus kartu rengia abu sekretoriai.
         2.   Paprastai protokoluose pateikiama tokia su kiekvienu darbotvarkės klausimu susijusi informacija:

                     a)

                     posėdžio dalyviai, juos lydėję pareigūnai ir visi posėdyje dalyvavę stebėtojai;

                     b)

                     SFP pakomitečiui pateikti dokumentai;

                     c)

                     pareiškimai, kuriuos paprašė įrašyti SFS pakomitetis, ir

                     d)

                     posėdžio praktinės išvados, kaip nurodyta 4 dalyje.

               3.   Protokolo projektas pateikiamas SFP pakomitečiui tvirtinti. Protokolai patvirtinami per 28 kalendorines dienas nuo kiekvieno SFP pakomitečio posėdžio. Patvirtinto protokolo kopija išsiunčiama visiems 7 straipsnyje nurodytiems adresatams.
         4.   Pirmininkaujančios Šalies sekretorius parengia kiekvieno posėdžio praktinių išvadų projektą, kuris kartu su darbotvarke išplatinamas Šalims paprastai likus ne mažiau kaip 15 kalendorinių dienų iki posėdžio pradžios. Jei nesusitariama kitaip, praktinių išvadų projektas atnaujinamas vykstant posėdžiui, kad kiekvieno posėdžio pabaigoje SFP pakomitetis priimtų praktines išvadas, kuriose nurodomi tolesni Šalių sutarti veiksmai. Patvirtintos praktinės išvados pridedamos prie protokolo ir jų įgyvendinimas peržiūrimas vėlesniuose SFP pakomitečio posėdžiuose. SFP pakomitetis patvirtina šabloną, pagal kurį galima stebėti, kaip laikomasi dėl kiekvieno punkto nustatyto konkretaus tvarkaraščio.
         11 straipsnis
         Sprendimai ir rekomendacijos
         1.   SFP pakomitetis priima sprendimus, nuomones, rekomendacijas, ataskaitas ir bendrus veiksmus, kaip nustatyta Susitarimo 74 straipsnyje. Tie sprendimai, nuomonės, rekomendacijos, ataskaitos ir bendri veiksmai priimami bendru Šalių sutarimu, užbaigus atitinkamas jų priėmimo vidaus procedūras. Sprendimai Šalims privalomi, jos imasi tinkamų jų įgyvendinimo priemonių.
         2.   Kiekvieną sprendimą, nuomonę, rekomendaciją ar ataskaitą pasirašo pirmininkas, o autentiškumą patvirtina du sekretoriai. Nedarant poveikio 3 daliai, pirmininkas tuos dokumentus pasirašo per posėdį, kuriame priimamas susijęs sprendimas, nuomonė, rekomendacija ar ataskaita.
         3.   Šalims susitarus, SFP pakomitetis gali priimti sprendimus, rekomendacijas ir nuomones ar ataskaitas taikydamas rašytinę procedūrą, kai užbaigiamos atitinkamos vidaus procedūros. Rašytinė procedūra – tai abiejų sekretorių, kurie veikia pagal Šalių susitarimą, pasikeitimas raštais. Tokiu atveju pasiūlymo tekstas išplatinamas pagal 7 straipsnį ir nustatomas ne trumpesnis nei 21 kalendorinės dienos terminas, per kurį turi būti nurodytos visos išlygos ar pakeitimai. Pasikonsultavęs su Šalimis, pirmininkas gali sutrumpinti šioje dalyje nurodytus terminus, kad būtų atsižvelgta į ypatingas aplinkybes. Susitarus dėl teksto, pirmininkas pasirašo sprendimą, nuomonę, rekomendaciją ar ataskaitą, o autentiškumą patvirtina du sekretoriai.
         4.   SFP pakomitečio aktai vadinami sprendimu, nuomone, rekomendacija ar ataskaita. Visi sprendimai įsigalioja jų priėmimo dieną, nebent juose nustatyta kitaip.
         5.   Sprendimai, nuomonės, rekomendacijos ir ataskaitos išplatinami abiem Šalims.
         6.   Asociacijos komiteto prekybos klausimais sekretoriatas informuojamas apie visus SPF pakomitečio sprendimus, nuomones, rekomendacijas, ataskaitas ir kitus sutartus veiksmus.
         7.   Kiekviena Šalis gali nuspręsti, ar skelbti SFP pakomitečio sprendimus, nuomones ir rekomendacijas savo atitinkamame oficialiajame leidinyje.
         12 straipsnis
         Ataskaitos
         SFP pakomitetis pateikia Asociacijos komitetui prekybos klausimais savo ir savo įsteigtų techninių darbo grupių arba ad hoc grupių veiklos ataskaitą. Ataskaita teikiama likus 25 dienoms iki reguliaraus metinio Asociacijos komiteto prekybos klausimais posėdžio.
         13 straipsnis
         Kalbos
         1.   SFP pakomitečio darbo kalbos yra anglų ir ukrainiečių kalbos.
         2.   Jei nenuspręsta kitaip, SFP pakomitetis svarstydamas klausimus remiasi tomis kalbomis parengtais dokumentais.
         14 straipsnis
         Išlaidos
         1.   Kiekviena Šalis apmoka visas savo dėl dalyvavimo SFP pakomitečio posėdžiuose patirtas išlaidas, susijusias su darbuotojų, kelionės ir pragyvenimo ir pašto bei telekomunikacijų išlaidomis.
         2.   Posėdžių organizavimo ir dokumentų dauginimo išlaidas apmoka posėdį rengianti šalis.
         3.   Išlaidas, susijusias su vertimu žodžiu posėdžiuose ir dokumentų vertimu raštu į anglų ir ukrainiečių kalbas, ar iš jų, siekiant laikytis 13 straipsnio 1 dalies, padengia posėdį rengianti Šalis.
         Išlaidas, susijusias su vertimu žodžiu ir raštu į kitas kalbas ar iš jų tiesiogiai padengia tokių paslaugų prašanti Šalis.
         15 straipsnis
         Techninės darbo grupės ir ad hoc grupės
         1.   SFP pakomitetis gali sprendimu pagal Susitarimo 74 straipsnio 3 dalį įsteigti arba prireikus panaikinti technines darbo grupes ar ad hoc darbo grupes, taip pat mokslines grupes.
         2.   Ad hoc darbo grupių nariai nebūtinai turi būti Šalių atstovai. Šalys užtikrina, kad visų SFP pakomitečio įsteigtų grupių nariai laikytųsi atitinkamų konfidencialumo reikalavimų.
         3.   Jeigu Šalys nenusprendė kitaip, SFP pakomitečio įsteigtos grupės yra pavaldžios SFP pakomitečiui ir yra jam atskaitingos.
         4.   Darbo grupių posėdžiai prireikus gali būti rengiami asmeniškai arba surengiant vaizdo ar garso konferenciją.
         5.   SFP pakomitečio sekretoriatui siunčiamos visos korespondencijos, dokumentų ir pranešimų, susijusių su darbo grupių veikla, kopijos.
         6.   Darbo grupėms suteikiami įgaliojimai raštu teikti rekomendacijas SFP pakomitečiui. Rekomendacijos priimamos bendru sutarimu ir pateikiamos Pirmininkui, kuris jas išplatina, kaip nurodyta 7 straipsnyje.
         7.   Jei šiame straipsnyje nenurodyta kitaip, šios darbo tvarkos taisyklės mutatis mutandis taikomos visoms SFP pakomitečio įsteigtoms techninėms darbo grupėms ar ad hoc darbo grupėms. Nuorodos į Asociacijos komitetą prekybos klausimais laikomos nuorodomis į SFP pakomitetį.
         16 straipsnis
         Keitimas
         Šios darbo tvarkos taisyklės gali būti iš dalies keičiamos SFP pakomitečio sprendimu pagal Susitarimo 74 straipsnio 5 dalį.

            (1)  OL L 161, 2014 5 29, p. 3.

      PROJEKTAS
      ES IR UKRAINOS PREKYBOS IR DARNAUS VYSTYMOSI PAKOMITEČIO SPRENDIMAS Nr. …
      … m. … … d.
      kuriuo priimamos jo darbo tvarkos taisyklės
      ES IR UKRAINOS PREKYBOS IR DARNAUS VYSTYMOSI PAKOMITETIS,
      atsižvelgdamas į Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą (1), ypač į jo 300 straipsnį,
      kadangi:

                  (1)

                  vadovaujantis Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 486 straipsniu, tam tikros Susitarimo dalys, įskaitant IV antraštinės dalies (Prekyba ir su prekyba susiję klausimai) 13 skyrių (Prekyba ir darnus vystymasis), laikinai taikomos nuo 2016 m. sausio 1 d.;

                  (2)

                  Susitarimo 300 straipsnyje nustatyta, kad Prekybos ir darnaus vystymosi pakomitetis (toliau – PDV pakomitetis) turėtų prižiūrėti Susitarimo IV antraštinės dalies 13 skyriaus įgyvendinimą;

                  (3)

                  Susitarimo 300 straipsnio 1 dalyje numatyta, kad PDV pakomitetis priima savo darbo tvarkos taisykles,

            PRIĖMĖ ŠĮ SPRENDIMĄ:
      1 straipsnis
      Priimamos šio sprendimo priede pateiktos Prekybos ir darnaus vystymosi pakomitečio darbo tvarkos taisyklės.
      2 straipsnis
      Šis sprendimas įsigalioja jo priėmimo dieną.

         Priimta …

               ES ir Ukrainos Prekybos ir darnaus vystymosi pakomitečio vardu

               Pirmininkas

         (1)  OL L 161, 2014 5 29, p. 3.

         PRIEDAS
         ES IR UKRAINOS PREKYBOS IR DARNAUS VYSTYMOSI PAKOMITEČIO DARBO TVARKOS TAISYKLĖS
         1 straipsnis
         Bendrosios nuostatos
         1.   Pagal Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (1) (toliau – Susitarimas) 300 straipsnį įsteigtas Prekybos ir darnaus vystymosi pakomitetis (toliau – PDV pakomitetis) padeda Susitarimo 465 straipsnio 4 dalį įsteigtam Asociacijos komitetui prekybos klausimais vykdyti savo pareigas.
         2.   PDV pakomitetis atlieka Susitarimo IV antraštinės dalies (Prekyba ir su prekyba susiję klausimai) 13 skyriuje (Prekyba ir darnus vystymasis) nustatytas funkcijas.
         3.   PDV pakomitetį sudaro kiekvienos šalies administracijos atstovai, atsakingi už prekybos ir darnaus vystymosi klausimus.
         4.   Europos Komisijos arba Ukrainos atstovas, atsakingas už prekybos ir darnaus vystymosi klausimus, atlieka PDV pakomitečio pirmininko funkciją.
         5.   Šiose darbo tvarkos taisyklėse vartojama termino „Šalys“ apibrėžtis, nustatyta Susitarimo 482 straipsnyje.
         2 straipsnis
         Konkrečios nuostatos
         1.   Mutatis mutandis taikomi ES ir Ukrainos asociacijos komiteto darbo tvarkos taisyklių 2–14 straipsniai, išskyrus atvejus, kai šiose darbo tvarkos taisyklėse numatyta kitaip.
         2.   Nuorodos į Asociacijos tarybą suprantamos kaip nuorodos į Asociacijos komitetą prekybos klausimais. Nuorodos į Asociacijos komitetą arba Asociacijos komitetą prekybos klausimais suprantamos kaip nuorodos į PDV pakomitetį.
         3 straipsnis
         Posėdžiai
         PDV pakomitetis posėdžiauja prireikus. Šalys siekia rinktis vieną kartą per metus.
         4 straipsnis
         Keitimas
         Šios darbo tvarkos taisyklės gali būti iš dalies keičiamos PDV pakomitečio sprendimu pagal Susitarimo 300 straipsnio 1 dalį.

            (1)  OL L 161, 2014 5 29, p. 3.

      PROJEKTAS
      ES IR UKRAINOS MUITINĖS PAKOMITEČIO SPRENDIMAS Nr. …
      … m. … … d.
      kuriuo priimamos jo darbo tvarkos taisyklės
      ES IR UKRAINOS MUITINĖS PAKOMITETIS,
      atsižvelgdamas į Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą (1), ypač į jo 83 straipsnį,
      kadangi:

                  (1)

                  vadovaujantis Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 486 straipsniu, tam tikros Susitarimo dalys, įskaitant IV antraštinės dalies (Prekyba ir su prekyba susiję klausimai) 5 skyrių (Muitinė ir prekybos palengvinimas), laikinai taikomos nuo 2016 m. sausio 1 d.;

                  (2)

                  Susitarimo 83 straipsnyje numatyta, kad Muitinės pakomitetis stebi, kaip įgyvendinamas ir administruojamas Susitarimo IV antraštinės dalies 5 skyrius;

                  (3)

                  Susitarimo 83 straipsnio e punkte numatyta, kad Muitinės pakomitetis priima savo darbo tvarkos taisykles,

            PRIĖMĖ ŠĮ SPRENDIMĄ:
      1 straipsnis
      Priimamos šio sprendimo priede pateiktos Muitinės pakomitečio darbo tvarkos taisyklės.
      2 straipsnis
      Šis sprendimas įsigalioja jo priėmimo dieną.

         Priimta …

               ES ir Ukrainos Muitinės pakomitečio vardu

               Pirmininkas

         (1)  OL L 161, 2014 5 29, p. 3.

         PRIEDAS
         ES IR UKRAINOS MUITINĖS PAKOMITEČIO DARBO TVARKOS TAISYKLĖS
         1 straipsnis
         Bendrosios nuostatos
         1.   Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (1) (toliau – Susitarimas) 83 straipsniu įsteigtas Muitinės pakomitetis savo pareigas vykdo vadovaudamasis tuo straipsniu.
         2.   Muitinės pakomitetį sudaro Europos Komisijos ir Ukrainos atstovai, atsakingi už muitinės ir su muitine susijusius klausimus.
         3.   Europos Komisijos arba Ukrainos atstovas, atsakingas už muitinės ir su muitine susijusius klausimus, pagal 2 straipsnį atlieka pirmininko funkciją.
         4.   Šiose darbo tvarkos taisyklėse vartojama termino „Šalys“ apibrėžtis, nustatyta Susitarimo 482 straipsnyje.
         2 straipsnis
         Pirmininkavimas
         Muitinės pakomitečiui Šalys pirmininkauja paeiliui po 12 mėnesių. Pirmasis 12 mėnesių laikotarpis prasideda pirmojo Asociacijos tarybos posėdžio dieną ir baigiasi tų pačių metų gruodžio 31 d.
         3 straipsnis
         Posėdžiai
         1.   Jei Šalys nesusitaria kitaip, Muitinės pakomitetis posėdžius rengia kartą per metus arba bet kurios iš Šalių prašymu.
         2.   Visus Muitinės pakomitečio posėdžius pirmininkas sušaukia Šalių sutartu laiku ir sutartoje vietoje. Pirmininkas pranešimą apie šaukiamą posėdį pateikia likus ne mažiau kaip 28 kalendorinėms dienoms iki posėdžio pradžios, nebent Šalys susitaria kitaip.
         3.   Muitinės pakomitečio posėdžiai gali būti rengiami naudojant bet kokias sutartas technologines priemones, pavyzdžiui, vaizdo ar garso konferencijas.
         4.   Muitinės pakomitetis klausimus gali spręsti ne tik posėdžiuose, bet ir korespondencijos būdu.
         4 straipsnis
         Delegacijos
         Prieš kiekvieną posėdį per Muitinės pakomitečio sekretoriatą, numatytą 5 straipsnyje, Šalys praneša viena kitai apie planuojamą savo delegacijos sudėtį.
         5 straipsnis
         Sekretoriatas
         Už muitinės ir su muitine susijusius klausimus atsakingi Europos Komisijos pareigūnas ir Ukrainos pareigūnas kartu eina Muitinės pakomitečio sekretorių pareigas ir kartu atlieka sekretorių užduotis, laikydamiesi savitarpio pasitikėjimo ir bendradarbiavimo principų.
         6 straipsnis
         Korespondencija
         1.   Muitinės pakomitečiui skirta korespondencija siunčiama vienos iš Šalių sekretoriui, kuris apie tai informuoja kitą sekretorių.
         2.   Sekretoriatas užtikrina, kad Muitinės pakomitečiui skirta korespondencija būtų persiųsta pirmininkui ir, jei reikia, išplatinta pagal 7 straipsnį.
         3.   Pirmininko korespondenciją jo vardu Šalims siunčia Muitinės pakomitečio sekretoriatas. Tokia korespondencija prireikus išplatinama, pagal 7 straipsnį.
         7 straipsnis
         Dokumentai
         1.   Dokumentus platina Muitinės pakomitečio sekretoriatas.
         2.   Šalis savo dokumentus perduoda savo sekretoriui. Tas sekretorius tuos dokumentus perduoda kitos Šalies sekretoriui.
         3.   Sąjungos sekretorius išplatina dokumentus atitinkamiems Sąjungos atstovams, o Ukrainos sekretoriui sistemingai perduoda tokios korespondencijos kopijas. Sąjungos sekretorius perduoda galutinių dokumentų kopijas Asociacijos komiteto prekybos klausimais sekretoriams.
         4.   Ukrainos sekretorius išplatina dokumentus atitinkamiems Ukrainos atstovams, o Sąjungos sekretoriui sistemingai perduoda tokios korespondencijos kopijas. Ukrainos sekretorius perduoda galutinių dokumentų kopijas Asociacijos komiteto prekybos klausimais sekretoriams.
         8 straipsnis
         Konfidencialumas
         Muitinės pakomitečio posėdžiai yra uždari, jeigu Šalys nenusprendė kitaip.
         Kai Šalis Muitinės pakomitečiui pateikia informaciją, kuri nurodyta kaip konfidenciali, kita Šalis šią informaciją tvarko laikydamasi konfidencialumo principų.
         9 straipsnis
         Posėdžių darbotvarkės
         1.   Remdamasis Šalių pateiktais pasiūlymais, Muitinės pakomitečio sekretoriatas sudaro preliminarią kiekvieno posėdžio darbotvarkę. Į preliminarią darbotvarkę įtraukiami punktai, dėl kurių įtraukimo į darbotvarkę Šalies prašymą, kartu su susijusiais dokumentais, sekretoriatas gavo likus ne mažiau kaip 21 kalendorinei dienai iki posėdžio.
         2.   Preliminari darbotvarkė ir susiję dokumentai išplatinami, kaip numatyta 7 straipsnyje, likus ne mažiau kaip 15 kalendorinių dienų iki posėdžio pradžios.
         3.   Darbotvarkę Muitinės pakomitetis priima kiekvieno posėdžio pradžioje. Šalims susitarus, į darbotvarkę gali būti įtraukta ir kitų punktų, kurie nebuvo įtraukti į preliminarią darbotvarkę.
         4.   Pirmininkas, kitai Šaliai pritarus, Šalių kitų organų atstovus arba nepriklausomus ekspertus gali kviesti dalyvauti Muitinės pakomitečio posėdžiuose ad hoc pagrindu stebėtojų teisėmis, kad jie pateiktų informacijos tam tikrais klausimais. Šalys užtikrina, kad šie stebėtojai laikytųsi konfidencialumo reikalavimų.
         5.   Pasikonsultavęs su Šalimis, pirmininkas gali sutrumpinti 1 ir 2 dalyse nurodytus terminus, kad būtų atsižvelgta į ypatingas aplinkybes.
         10 straipsnis
         Protokolai ir praktinės išvados
         1.   Pirmininkaujančios Šalies sekretorius parengia kiekvieno posėdžio protokolo ir kame esančių praktinių išvadų projektą.
         2.   Protokolo projektas ir jame esančios praktinės išvados pateikiami Muitinės pakomitečiui tvirtinti. Jie patvirtinami per 28 kalendorines dienas nuo kiekvieno Muitinės pakomitečio posėdžio. Patvirtinto protokolo kopija išsiunčiama visiems 7 straipsnyje nurodytiems adresatams.
         11 straipsnis
         Sprendimai ir rekomendacijos
         1.   Muitinės pakomitetis priima praktinę tvarką, priemones, sprendimus ir rekomendacijas, kaip nustatyta Susitarimo 83 straipsnyje. Jie priimami bendru Šalių sutarimu, užbaigus atitinkamas jų priėmimo vidaus procedūras. Sprendimai Šalims privalomi, jos imasi tinkamų jų įgyvendinimo priemonių.
         2.   Visus sprendimus ar rekomendacijas pasirašo kiekvienos Šalies atstovas. Nedarant poveikio 3 daliai, atstovai tuos dokumentus pasirašo per posėdį, kuriame priimamas susijęs sprendimas arba rekomendacija.
         3.   Šalims susitarus, Muitinės pakomitetis gali priimti sprendimus arba rekomendacijas taikydamas rašytinę procedūrą, kai užbaigiamos atitinkamos vidaus procedūros. Rašytinė procedūra – tai abiejų skekretorių, kurie veikia pagal Šalių susitarimą, pasikeitimas raštais. Tokiu atveju pasiūlymo tekstas išplatinamas pagal 7 straipsnį ir nustatomas ne trumpesnis nei 21 kalendorinės dienos terminas, per kurį turi būti nurodytos visos išlygos ar pakeitimai. Pasikonsultavęs su Šalimis, pirmininkas gali sutrumpinti šioje dalyje nurodytus terminus, kad būtų atsižvelgta į ypatingas aplinkybes. Susitarus dėl teksto, sprendimą ar rekomendaciją pasirašo kiekvienos Šalies atstovas.
         4.   Muitinės pakomitečio aktai vadinami sprendimu ar rekomendacija. Visi sprendimai įsigalioja jų priėmimo dieną, nebent juose nustatyta kitaip.
         5.   Muitinės pakomitečio sprendimų ir rekomendacijų autentiškumą tvirtina abu sekretoriai.
         6.   Sprendimai ir rekomendacijos išplatinami abiem Šalims.
         7.   Asociacijos komiteto prekybos klausimais sekretoriatas informuojamas apie visus Muitinės pakomitečio sprendimus, nuomones, rekomendacijas, ataskaitas ir kitus sutartus veiksmus.
         8.   Kiekviena Šalis gali nuspręsti, ar skelbti Muitinės pakomitečio sprendimus ir rekomendacijas savo atitinkamame oficialiajame leidinyje.
         12 straipsnis
         Ataskaitos
         Muitinės pakomitetis teikia ataskaitą Asociacijos komitetui prekybos klausimais kiekviename reguliariame metiniame Asociacijos komiteto prekybos klausimais posėdyje.
         13 straipsnis
         Kalbos
         1.   Muitinės pakomitečio darbo kalbos yra anglų ir ukrainiečių kalbos.
         2.   Jei nenuspręsta kitaip, Muitinės pakomitetis svarstydamas klausimus remiasi tomis kalbomis parengtais dokumentais.
         14 straipsnis
         Išlaidos
         1.   Kiekviena Šalis apmoka visas savo dėl dalyvavimo Muitinės pakomitečio posėdžiuose patirtas išlaidas, susijusias su darbuotojų, kelionės ir pragyvenimo ir pašto bei telekomunikacijų išlaidomis.
         2.   Posėdžių organizavimo ir dokumentų dauginimo išlaidas apmoka posėdį rengianti šalis.
         3.   Išlaidas, susijusias su vertimu žodžiu posėdžiuose ir dokumentų vertimu raštu į anglų ir ukrainiečių kalbas, ar iš jų, siekiant laikytis 13 straipsnio 1 dalies, padengia posėdį rengianti Šalis.
         Išlaidas, susijusias su vertimu žodžiu ir raštu į kitas kalbas ar iš jų tiesiogiai padengia tokių paslaugų prašanti Šalis.
         15 straipsnis
         Keitimas
         Šios darbo tvarkos taisyklės gali būti iš dalies keičiamos Muitinės pakomitečio sprendimu pagal Susitarimo 83 straipsnio e punktą.

            (1)  OL L 161, 2014 5 29, p. 3.

      PROJEKTAS
      ES IR UKRAINOS GEOGRAFINIŲ NUORODŲ PAKOMITEČIO SPRENDIMAS Nr. …
      … m. … … d.
      kuriuo priimamos jo darbo tvarkos taisyklės
      ES IR UKRAINOS GEOGRAFINIŲ NUORODŲ PAKOMITETIS,
      atsižvelgdamas į Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimą (1), ypač į jo 211 straipsnį,
      kadangi:

                  (1)

                  vadovaujantis Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 486 straipsniu, tam tikros Susitarimo dalys, įskaitant IV antraštinės dalies (Prekyba ir su prekyba susiję klausimai) 9 skyriaus (Intelektinė nuosavybė) 2 dalies 3 poskirsnį (Geografinės nuorodos), laikinai taikomos nuo 2016 m. sausio 1 d.;

                  (2)

                  Susitarimo 211 straipsnyje numatyta, kad Geografinių nuorodų pakomitetis (toliau – GN pakomitetis) stebi, kaip Susitarimas įgyvendinamas geografinių nuorodų srityje, ir padeda bendradarbiauti ir vykdyti dialogą geografinių nuorodų klausimais;

                  (2)

                  Susitarimo 211 straipsnio 2 dalyje numatyta, kad GN pakomitetis priima savo darbo tvarkos taisykles,

            PRIĖMĖ ŠĮ SPRENDIMĄ:
      1 straipsnis
      Priimamos šio sprendimo priede pateiktos GN pakomitečio darbo tvarkos taisyklės.
      2 straipsnis
      Šis sprendimas įsigalioja jo priėmimo dieną.

         Priimta …

               ES ir Ukrainos Geografinių nuorodų pakomitečio vardu

               Pirmininkas

         (1)  OL L 161, 2014 5 29, p. 3.

         PRIEDAS
         ES IR UKRAINOS GEOGRAFINIŲ NUORODŲ PAKOMITEČIO DARBO TVARKOS TAISYKLĖS
         1 straipsnis
         Bendrosios nuostatos
         1.   Pagal Europos Sąjungos ir Europos atominės energijos bendrijos bei jų valstybių narių ir Ukrainos asociacijos susitarimo (toliau – Susitarimas) 211 straipsnį įsteigtas Geografinių nuorodų pakomitetis (1) (toliau – GN pakomitetis) padeda Asociacijos komitetui prekybos klausimais, kaip nurodyta Susitarimo 465 straipsnio 4 dalyje, atlikti savo funkcijas.
         2.   GN pakomitetis atlieka Susitarimo 211 straipsnyje nustatytas funkcijas.
         3.   GN pakomitetį sudaro Europos Komisijos ir Ukrainos pareigūnai, atsakingi už geografinių nuorodų klausimus.
         4.   Kiekviena Šalis paskiria delegacijos vadovą, kuris yra asmuo ryšiams dėl visų su pakomitečiu susijusių klausimų.
         5.   Delegacijos vadovai pagal 2 straipsnį atlieka pirmininko funkciją.
         6.   Kiekvienas delegacijos vadovas gali perduoti kai kurias arba visas savo funkcijas paskirtajam pavaduotojui; tokiu atveju visos tolesnės nuorodos į delegacijos vadovą taip pat taikomos paskirtajam pavaduotojui.
         7.   Šiose darbo tvarkos taisyklėse vartojama termino „Šalys“ apibrėžtis, nustatyta Susitarimo 482 straipsnyje.
         2 straipsnis
         Pirmininkavimas
         GN pakomitečiui Šalys pirmininkauja paeiliui po 12 mėnesių. Pirmasis 12 mėnesių laikotarpis prasideda pirmojo Asociacijos tarybos posėdžio dieną ir baigiasi tų pačių metų gruodžio 31 d.
         3 straipsnis
         Posėdžiai
         1.   Jei Šalys nesusitaria kitaip, GN pakomitetis renkasi bet kurios Šalies prašymu pakaitomis Sąjungoje ir Ukrainoje, ir posėdis bet kuriuo atveju surengiamas ne vėliau kaip per 90 dienų nuo prašymo pateikimo.
         2.   Visus GN pakomitečio posėdžius pirmininkas sušaukia Šalių sutartu laiku ir sutartoje vietoje. Pirmininkas pranešimą apie šaukiamą posėdį pateikia likus ne mažiau kaip 28 kalendorinėms dienoms iki posėdžio pradžios, nebent Šalys susitaria kitaip.
         3.   Jei įmanoma, GN pakomitečio reguliarūs posėdžiai šaukiami tinkamu laiku iš anksto prieš reguliarius Asociacijos komiteto prekybos klausimais posėdžius.
         4.   Išimties atveju GN pakomitečio posėdžiai gali būti rengiami naudojant bet kokias Šalių sutartas technologines priemones, taip pat ir vaizdo konferencijas.
         4 straipsnis
         Delegacijos
         Prieš kiekvieną posėdį per GN pakomitečio sekretoriatą, nurodytą 5 straipsnyje, Šalys pranešaviena kitai apie planuojamą savo delegacijos sudėtį.
         5 straipsnis
         Sekretoriatas
         Europos Komisijos atstovas ir Ukrainos atstovas kartu eina GN pakomitečio sekretorių pareigas, į kurias juos paskiria atitinkamų delegacijų vadovai, ir kartu atlieka sekretorių užduotis, laikydamiesi savitarpio pasitikėjimo ir bendradarbiavimo principų.
         6 straipsnis
         Korespondencija
         1.   GN pakomitečiui skirta korespondencija siunčiama vienos iš Šalių sekretoriui, kuris apie tai informuoja kitą sekretorių.
         2.   Sekretoriatas užtikrina, kad GN pakomitečiui skirta korespondencija būtų persiųsta jo pirmininkui ir, jei reikia, išplatinta pagal 7 straipsnį.
         3.   Pirmininko korespondenciją jo vardu Šalims siunčia GN pakomitečio sekretoriatas. Tokia korespondencija prireikus išplatinamapagal 7 straipsnį.
         7 straipsnis
         Dokumentai
         1.   Dokumentus platina GN pakomitečio sekretoriatas.
         2.   Šalis savo dokumentus perduoda savo sekretoriui. Sekretorius tuos dokumentus perduoda kitos Šalies sekretoriui.
         3.   Sąjungos sekretorius išplatina dokumentus atitinkamiems Sąjungos atstovams, o Ukrainos sekretoriui ir Asociacijos komiteto prekybos klausimais sekretoriams sistemingai perduoda tokios korespondencijos kopijas.
         4.   Ukrainos sekretorius išplatina dokumentus atitinkamiems Ukrainos atstovams, o Sąjungos sekretoriui ir Asociacijos komiteto prekybos klausimais sekretoriams sistemingai perduoda tokios korespondencijos kopijas.
         8 straipsnis
         Konfidencialumas
         GN pakomitečio posėdžiai yra uždari, jeigu Šalys nenusprendė kitaip.
         Kai Šalis GN pakomitečiui pateikia informaciją, kuri nurodyta kaip konfidenciali, kita Šalis šią informaciją tvarko laikydamasi konfidencialumo principų.
         9 straipsnis
         Posėdžių darbotvarkės
         1.   Remdamasis Šalių pateiktais pasiūlymais, GN pakomitečio sekretoriatas parengia preliminarią kiekvieno posėdžio darbotvarkę ir 10 straipsnyje numatytų praktinių išvadų projektą. Į preliminarią darbotvarkę įtraukiami punktai, dėl kurių įtraukimo į darbotvarkę Šalies prašymą, kartu su susijusiais dokumentais, GN pakomitečio sekretoriatas gavo likus ne mažiau kaip 21 kalendorinei dienai iki posėdžio.
         2.   Preliminari darbotvarkė ir susiję dokumentai išplatinamipagal 7 straipsnį, likus ne mažiau kaip 15 kalendorinių dienų iki posėdžio pradžios.
         3.   Pirmininkas ir kitas delegacijos vadovas patvirtina darbotvarkę kiekvieno posėdžio pradžioje. Šalims susitarus, į darbotvarkę gali būti įtraukta ir kitų punktų, kurie nebuvo įtraukti į preliminarią darbotvarkę.
         4.   Pirmininkas, kitai Šaliai pritarus, Šalių kitų organų atstovus arba nepriklausomus ekspertus gali kviesti dalyvauti GN pakomitečio posėdžiuose ad hoc pagrindu stebėtojų teisėmis, kad jie pateiktų informacijos tam tikrais klausimais. Šalys užtikrina, kad šie stebėtojai laikytųsi konfidencialumo reikalavimų.
         5.   Pasikonsultavęs su Šalimis, pirmininkas gali sutrumpinti 1 ir 2 dalyse nurodytus terminus, kad būtų atsižvelgta į ypatingas aplinkybes.
         10 straipsnis
         Protokolai ir praktinės išvados
         1.   Visų posėdžių protokolų projektus kartu rengia abu sekretoriai.
         2.   Paprastai protokoluose pateikiama tokia su kiekvienu darbotvarkės klausimu susijusi informacija:

                     a)

                     posėdžio dalyviai, juos lydėję pareigūnai ir visi posėdyje dalyvavę stebėtojai;

                     b)

                     GN pakomitečiui pateikti dokumentai;

                     c)

                     pareiškimai, kuriuos paprašė įrašyti GN pakomitetis, ir

                     d)

                     prireikus posėdžio praktinės išvados, kaip nurodyta 4 dalyje.

               3.   Protokolo projektas pateikiamas GN pakomitečiui tvirtinti. Protokolai patvirtinami per 28 kalendorines dienas po kiekvieno GN pakomitečio posėdžio. Patvirtintų protokolų kopija išsiunčiama visiems 7 straipsnyje nurodytiems adresatams.
         4.   Pirmininkaujančios Šalies GN pakomitečio sekretorius parengia kiekvieno posėdžio praktinių išvadų projektą, kuris kartu su darbotvarke išplatinamas Šalims paprastai likus ne mažiau kaip 15 kalendorinių dienų iki posėdžio pradžios. Jei nesusitariama kitaip, praktinių išvadų projektas atnaujinamas vykstant posėdžiui, kad kiekvieno posėdžio pabaigoje GN pakomitetis priimtų praktines išvadas, kuriose nurodomi tolesni Šalių sutarti veiksmai. Patvirtintos praktinės išvados pridedamos prie protokolo ir jų įgyvendinimas peržiūrimas vėlesniuose GN pakomitečio posėdžiuose. GN pakomitetis patvirtina šabloną, pagal kurį galima stebėti, kaip laikomasi dėl kiekvieno punkto nustatyto konkretaus tvarkaraščio.
         11 straipsnis
         Sprendimai
         1.   GN pakomitetis turi įgaliojimus priimti sprendimus Susitarimo 211 straipsnio 3 dalyje numatytais atvejais. Tie sprendimai priimami bendru Šalių sutarimu, užbaigus atitinkamas jų priėmimo vidaus procedūras. Jie Šalims privalomi, jos imasi tinkamų jų įgyvendinimo priemonių.
         2.   Visus sprendimus pasirašo kiekvienos Šalies atstovas. Nedarant poveikio 3 daliai, atstovai tuos dokumentus pasirašo per posėdį, kuriame priimamas susijęs sprendimas.
         3.   Šalims susitarus, GN pakomitetis gali priimti sprendimus taikydamas rašytinę procedūrą, kai užbaigiamos atitinkamos vidaus procedūros. Rašytinė procedūra – tai abiejų sekretorių, kurie veikia pagal Šalių susitarimą, pasikeitimas raštais. Tokiu atveju pasiūlymo tekstas išplatinamas pagal 7 straipsnį ir nustatomas ne trumpesnis nei 21 kalendorinės dienos terminas, per kurį turi būti nurodytos visos išlygos ar pakeitimai. Pasikonsultavęs su Šalimis, pirmininkas gali sutrumpinti šioje dalyje nurodytus terminus, kad būtų atsižvelgta į ypatingas aplinkybes. Susitarus dėl teksto, sprendimą pasirašo kiekvienos Šalies atstovas.
         4.   GN pakomitečio aktai vadinami sprendimu. Visi sprendimai įsigalioja jų priėmimo dieną, nebent juose nustatyta kitaip.
         5.   GN pakomitečio sprendimų autentiškumą tvirtina abu sekretoriai.
         6.   Sprendimai išplatinami abiem Šalims.
         7.   Asociacijos komiteto prekybos klausimais sekretoriatas informuojamas apie visus GN pakomitečio sprendimus, ataskaitas ir kitus sutartus veiksmus.
         8.   Kiekviena šalis gali nuspręsti, ar skelbti GN pakomitečio sprendimus savo atitinkamame oficialiajame leidinyje.
         12 straipsnis
         Ataskaitos
         1.   GN pakomitetis teikia savo veiklos ataskaitas Asociacijos komitetui prekybos klausimais kiekviename reguliariame pastarojo komiteto posėdyje.
         2.   Ataskaitos priimamos bendru Šalių sutarimu ir vadinamos ataskaita. Ataskaitos išplatinamos abiem Šalims.
         3.   11 straipsnio 2 ir 3 dalyse nustatyta sprendimų priėmimo tvarka mutatis mutandis taikoma ataskaitoms.
         13 straipsnis
         Kalbos
         1.   GN pakomitečio darbo kalbos yra anglų ir ukrainiečių kalbos.
         2.   Jei nenuspręsta kitaip, GN pakomitetis svarstydamas klausimus remiasi tomis kalbomis parengtais dokumentais.
         14 straipsnis
         Išlaidos
         1.   Kiekviena Šalis apmoka visas savo dėl dalyvavimo GN pakomitečio posėdžiuose patirtas išlaidas, susijusias su darbuotojų, kelionės ir pragyvenimo ir pašto bei telekomunikacijų išlaidomis.
         2.   Posėdžių organizavimo ir dokumentų dauginimo išlaidas apmoka posėdį rengianti Šalis.
         3.   Išlaidas, susijusias su vertimu žodžiu posėdžiuose ir dokumentų vertimu raštu į anglų ir ukrainiečių kalbas ar iš jų, siekiant laikytis 13 straipsnio 1 dalies, padengia posėdį rengianti Šalis.
         Išlaidas, susijusias su vertimu žodžiu ir raštu į kitas kalbas ar iš jų tiesiogiai padengia tokių paslaugų prašanti Šalis.
         15 straipsnis
         Keitimas
         Šios darbo tvarkos taisyklės gali būti iš dalies keičiamos GN pakomitečio sprendimu pagal Susitarimo 211 straipsnio 2 dalį.

            (1)  OL L 161, 2014 5 29, p. 3.


title: 2005/541/EB: 2005 m. balandžio 12 d. Europos Parlamento sprendimas dėl 2003 finansinių metų Europos aplinkos agentūros biudžeto įvykdymo patvirtinimo jos vykdančiajam direktoriui

text:
27.7.2005

               LT

               Europos Sąjungos oficialusis leidinys

               L 196/80

      EUROPOS PARLAMENTO SPRENDIMAS

   2005 m. balandžio 12 d.
   dėl 2003 finansinių metų Europos aplinkos agentūros biudžeto įvykdymo patvirtinimo jos vykdančiajam direktoriui
   (2005/541/EB)
   EUROPOS PARLAMENTAS,
   atsižvelgdamas į Audito Rūmų pranešimą dėl Europos aplinkos agentūros 2003 finansinių metų metinių sąskaitų, kartu su agentūros atsakymais (1),
   atsižvelgdamas į 2005 m. kovo 8 d. Tarybos rekomendacijas (6852/2005 – C6-0073/2005),
   atsižvelgdamas į EB sutartį ir ypač jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (2), ir ypač į jo 185 straipsnį, ir į 2003 m. liepos 22 d. Europos Parlamento ir Tarybos reglamentą (EB) Nr. 1641/2003, iš dalies keičiantį Tarybos reglamentą (EEB) Nr. 1210/90 dėl Europos aplinkos agentūros bei Europos aplinkos informacijos ir stebėjimo tinklo įkūrimo (3), ir ypač jo13 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl Finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento 185 straipsnyje (4), ir ypač 94 straipsnį,
   atsižvelgdamas į Darbo tvarkos taisyklių 70 ir 71 straipsnį bei V priedą,
   atsižvelgdamas į Biudžeto kontrolės komiteto pranešimą ir Aplinkos apsaugos, visuomenės sveikatos ir maisto saugos komiteto nuomonę (A6-0074/2005),

               1.

               suteikia Europos aplinkos agentūros vykdančiajam direktoriui patvirtinimą dėl 2003 finansinių metų agentūros biudžeto įvykdymo;

               2.

               pateikia savo pastabas pridedamoje rezoliucijoje;

               3.

               paveda Pirmininkui perduoti šį sprendimą ir prie jo pridedamą rezoliuciją E Europos aplinkos agentūros vykdančiajam direktoriui, Tarybai, Komisijai, Audito Rūmams ir paskelbti šiuos dokumentus Europos Sąjungos oficialiajame leidinyje (L serija).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL C 324, 2004 12 30, p. 23.

      (2)  OL L 248, 2002 9 16, p. 1.

      (3)  OL L 245, 2003 9 29, p. 1.

      (4)  OL L 357, 2002 12 31, p. 72.

         EUROPOS PARLAMENTO REZOLIUCIJA

      su pastabomis, sudarančiomis neatskiriamą sprendimo dėl 2003 finansinių metų Europos aplinkos agentūros biudžeto įvykdymo patvirtinimo jos vykdančiajam direktoriui dalį
      EUROPOS PARLAMENTAS,
      atsižvelgdamas į Audito Rūmų pranešimą dėl Europos aplinkos agentūros 2003 finansinių metų metinių sąskaitų, kartu su agentūros atsakymais (1),
      atsižvelgdamas į 2005 m. kovo 8 d. Tarybos rekomendacijas (6852/2005 – C6-0073/2005),
      atsižvelgdamas į EB sutartį ir ypač jos 276 straipsnį,
      atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento (2), ir ypač į jo 185 straipsnį, ir į 2003 m. liepos 22 d. Europos Parlamento ir Tarybos reglamentą (EB) Nr. 1641/2003, iš dalies keičiantį Tarybos reglamentą (EEB) Nr. 1210/90 dėl Europos aplinkos agentūros bei Europos aplinkos informacijos ir stebėjimo tinklo įkūrimo (3), ir ypač į jo13 straipsnį,
      atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl Finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento 185 straipsnyje (4), ir ypač 94 straipsnį,
      atsižvelgdamas į Darbo tvarkos taisyklių 70 ir 71 straipsnį bei V priedą,
      atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A6-0074/2005),

                  A.

                  kadangi Audito Rūmai (AR) minėtame pranešime nurodo, kad jiems buvo pateiktas tinkamas patvirtinimas, kad 2003 m. gruodžio 31 d. pasibaigusių finansinių metų metinės sąskaitos yra patikimos, o finansinės operacijos iš principo yra teisėtos ir tvarkingos,

                  B.

                  kadangi 2004 m. balandžio 21 d. Europos Parlamentas suteikė Europos aplinkos agentūros direktoriui (toliau – agentūra) 2002 finansinių metų biudžeto įvykdymo patvirtinimą (5) ir prie sprendimo dėl biudžeto įvykdymo patvirtinimo pridedamoje rezoliucijoje Europos Parlamentas, inter alia:

                              —

                              pritaria agentūros sukurtiems vidaus audito gebėjimams,

                              —

                              ragina agentūrą pateikti savo analizę dėl galimybės naudoti diferencijuotus asignavimus finansuojant susitarimus su Europos tematiniais centrais, kaip priemone perkėlimams mažinti,

                              —

                              ragina agentūrą nedelsiant ištaisyti padėtį bylų vedimo ir archyvavimo sistemų srityje ir ištaisyti trūkumus, kuriuos AR yra ne kartą kritikavę, kalbant apie mokėjimus patvirtinančius dokumentus,

            1.   atkreipia dėmesį į šiuos 2002 ir 2003 finansinių metų Europos aplinkos agentūros atskaitomybės skaičius;
      2003 ir 2002 finansinių metų pajamų ir išlaidų ataskaitos

                  (in EUR 1000)

                  2003

                  2002

                  Revenue

                  Community subsidies

                  21 380

                  18 749

                  Other subsidies

                  8 423

                  1 136

                  Other revenue

                  89

                  198

                  Total revenue (a)

                  29 891

                  20 083

                  Expenditure

                  Staff — Title I of the budget

                  Payments

                  11 123

                  9 714

                  Appropriations carried over

                  315

                  1 018

                  Administration — Title II of the budget

                  Payments

                  2 447

                  2 054

                  Appropriations carried over

                  395

                  247

                  Operating activities — Title III of the budget

                  Payments

                  5 997

                  6 493

                  Appropriations carried over

                  7 008

                  5 611

                  Total expenditure (b)

                  27 284

                  25 136

                  Outturn for the financial year (a – b)

                  2 607

                  – 5 053

                  Balance carried over from the previous financial year

                  – 7 427

                  – 3 275

                  Appropriations carried over and cancelled

                  617

                  889

                  Sums for re-use from the previous financial year not used

                  36

                  8

                  Exchange rate differences

                  – 4

                  4

                  Adjustments

                  – 18

                  0

                  Balance for the financial year

                  – 4 190

                  – 7 427

                     NB: The totals may include differences due to rounding.

                     Source: Information supplied by the Agency. These tables summarise the data provided by the Agency in its own accounts.

            2.   atkreipia dėmesį į AR pastabą dėl nesistemingai agentūros duodamų įsakymų dėl nuostolių išieškojimo esant pretenzijoms ir į agentūros atsakymą į šią pastabą ir tikisi, kad agentūra nuo šiol šiuo atžvilgiu griežtai laikysis Finansiniame reglamente numatytų taisyklių;
      3.   pritaria priemonėms, kurių ėmėsi agentūra, siekdama stiprinti savo gebėjimus vykdyti finansines operacijas, įskaitant jos pasirengimą taikyti kaupiamuoju pagrindu vedamą apskaitą; tikisi, kad bus informuojamas apie agentūros pasiektus rezultatus pristatant 2004 finansinių metų direktoriaus metinę veiklos ataskaitą;
      4.   pritaria agentūros lygybės politikai ir vieno pagrindinio darbų srauto formavimui ir ragina ją toliau tęsti šią politiką ir atlikti jos reguliarų vertinimą, kad būtų užtikrintas šios politikos įgyvendinimas;
      5.   apgailestauja, kad agentūros personalo suskirstymas pagal lytį, kategoriją, tautybę ir rangą neleido Europos Parlamentui įvertinti vyrų ir moterų santykio kategorijų ir rangų viduje bei tarp jų; reikalauja, kad ši galimybė būtų užtikrinta ateityje, kadangi tai yra labai svarbi priemonė vertinant lygybės planų vykdymą ir lyčių tarpusavio pusiausvyrą organizacijos viduje;
      6.   mano, kad Europos aplinkos agentūra yra svarbus aplinkosauginės informacijos šaltinis, teikiantis informaciją visoms ES institucijoms ir politikos formuotojams; džiaugiasi, kad agentūrai pavyko sudėtingus techninius duomenis pateikti naudotojams priimtinu būdu ir perduoti savo išvadas visuomenei;
      7.   pritaria Europos aplinkos agentūros ryšių su visuomene strategijai ir skatina agentūrą šią strategiją nuolat plėtoti ir atlikti jos vertinimą;
      8.   pabrėžia, kad aplinkosauginių programų poveikį dažnai užtemdo kitų Bendrijos teisės aktų ir programų poveikio aplinkai įvertinimo nebuvimas; mano, kad Europos aplinkos agentūra galėtų suteikti pagalbą formuojant politiką, toliau plėtodama savo veiklą aplinkos poveikio įvertinimo srityje;
      Bendros pastabos Komisijai ir agentūroms

                  9.

                  primena savo poziciją, kad remdamas Komisijos pastangas apriboti bent jau būsimų „reguliavimo“ agentūrų modelių skaičių Europos Parlamentas laikėsi nuomonės, kad dabartinių ir būsimų agentūrų struktūra nusipelnė gilesnio svarstymo tarpinstituciniu lygiu; taip pat pabrėžia, kad kol Komisija apibrėš pamatines sąlygas reguliavimo agentūroms, tarpinstituciniame susitarime turi būti išdėstytos bendros gairės; tai reikėtų padaryti prieš sukuriant suderintą bazę agentūrų struktūrai;

                  10.

                  atkreipia dėmesį į Komisijos poziciją (6) dėl atsakomybės už užduočių vykdymą delegavimo įstaigoms, įskaitant agentūras, nepriklausančioms Komisijos pagrindinei administracijai; laikosi nuomonės, kad tai nėra atsakymas į Parlamento raginimą išsamiai apsvarstyti egzistuojančių agentūrų struktūrą tarpinstituciniu lygiu; todėl ragina Komisiją pateikti šio klausimo ir būsimo bendro tarpinstitucinio susitarimo, susijusio su naujomis priemonėmis, kurios turėtų būti numatytos Finansinėje perspektyvoje arba jai lygiagrečiai, išaiškinimą (7);

                  11.

                  ragina Komisiją vidutiniu periodiškumu, pvz., standartiniu trejų metų ciklu, organizuoti ir atlikti atskirų agentūrų vertinimo analizę įvairiais pjūviais, kad galima būtų:

                              a)

                              padaryti išvadas dėl agentūrų veiklos ir ES politikos darnos bendrąja prasme ir egzistuojančių arba reikalingų sukurti sinergijų tarp agentūrų ir Komisijos skyrių bei jų funkcijų dubliavimo išvengimo;

                              b)

                              įvertinti agentūrų darbo rezultatų pridedamąją vertę jų atitinkamoje veiklos srityje platesne Europos prasme ir agentūrų modelio tinkamumą, produktyvumą ir efektyvumą įgyvendinant ES politiką arba prisidedant prie jos;

                              c)

                              nustatyti agentūrų veiksmų įtaką ir ją didinti ES artimumo, pasiekiamumo ir matomumo jos piliečiams požiūriu;

                  12.

                  tikisi, kad tokia bendra analizė bus parengta iki 2005 m. pabaigos, kad ji apimtų trejų metų laikotarpį nuo naujo Finansinio reglamento ir po jo sekusios naujos agentūrų sistemos bazės įvedimo;

                  13.

                  ragina agentūras aktyviai dalyvauti šiame procese ir bendradarbiauti su Komisija, įnešant savo būtiną indėlį tais klausimais, kurie, jų manymu, yra svarbūs jų funkcionavimui, atliekamam vaidmeniui, kompetencijai ir poreikiams, bei bet kuriuo kitu klausimu, kuris galėtų padėti tobulinti biudžeto įgyvendinimo tvirtinimo procedūrą, siekiant padėti užsitikrinti sėkmingą šio proceso eigą bei didinti agentūrų atsakingumą ir skaidrumą; ragina agentūras tokią pagalbą pateikti taip pat ir jo kompetentingiems komitetams;

                  14.

                  ragina Komisiją lygiagrečiai pateikti pasiūlymus dėl dabartinių agentūrų steigimo aktų pakeitimų vėliausiai iki 2005 m. pabaigos, atsižvelgiant, inter alia, į savo santykių su agentūromis optimizavimą; tokiais pasiūlymais turėtų būti siekiama:

                              a)

                              plėsti ryšius tarp Komisijos ir agentūrų;

                              b)

                              užmegzti ir plėsti bendradarbiavimą, kuriuo būtų siekiama apibrėžti poreikius, į kuriuos reikia atsižvelgti, ir tikslus, rezultatus ir jiems pasiekti reikalingą strategiją bei nustatyti stebėsenai ir vertinimui naudojamus standartus;

                              c)

                              tobulinti papildomas priemones, geriau organizuoti reikalingus išteklius ir jų efektyvų paskirstymą, siekiant gauti rezultatus ir sukurti ryšių strategiją tiems rezultatams paskleisti;

                  15.

                  pabrėžia, kad prieš priimant bet kurį sprendimą įsteigti naują agentūrą, Komisija turi atlikti griežtą poreikio ir tos agentūros funkcijų pridedamosios vertės įvertinimą, atsižvelgdama į esamas struktūras, subsidiarumo principus, griežtą biudžeto taupymą ir procedūrų supaprastinimą;

                  16.

                  tikisi, kad Komisija operatyviai pateiks gaires dėl agentūrų personalo politikos, kurias Parlamentas prašė Komisiją pateikti prieš baigiantis 2005 m. biudžeto procedūrai;

            Bendros pastabos agentūroms

                  17.

                  tikisi nuo šiol gauti visų agentūrų pranešimus, kuriuose būtų pateikiama apibendrinta informacija apie vidaus audito atliktus auditus, jų pateiktas rekomendacijas ir kokių priemonių pagal pagrindų Reglamento (EB, Euratomas) Nr. 2343/2002 72 straipsnio 5 dalį;

                  18.

                  ragina agentūras toliau siekti teisingo personalo reglamentų ir taisyklių, taikomų kitiems valstybės tarnautojams, naudojimo jų personalui (darbuotojų priėmimo į darbą tvarkos ir atitinkamų priimamų sprendimų, asmeninių bylų, atlyginimo ir kitų priklausančių sumų apskaičiavimo, skyrimo į aukštesnes pareigas politikos, laisvų postų procentinės dalies, lyčių lygybę užtikrinančių kvotų, t. t.);

                  19.

                  pažymi, kad apskritai atitinkamas vyrų ir moterų darbuotojų procentas nuo bendro agentūrų darbuotojų skaičiaus rodo, kad nėra pusiausvyros tarp vyrų ir moterų skaičiaus; apgailestauja, kad vyrai sudaro apie vieną trečdalį visų darbuotojų, ir jiems yra per gausiai atstovaujama aukšto rango pozicijose, o moterims yra per gausiai atstovaujama žemo rango pozicijose; tikisi, kad agentūros imsis skubių ir veiksmingų priemonių šiai padėčiai ištaisyti;

                  20.

                  ragina agentūras užtikrinti, kad, formuodamos personalo politiką, jos taikytų 2002 m. rugsėjo 23 d. Europos Parlemento ir Tarybos direktyvą 2002/73/EB, iš dalies keičiančią Tarybos direktyvą 76/207/EEB dėl vienodo požiūrio į vyrus ir moteris principo taikymo įsidarbinimo, profesinio mokymo, pareigų paaukštinimo ir darbo sąlygų atžvilgiu (8);

                  21.

                  tikisi, kad agentūros, atsiliepdamos į AR pastabas, griežtai laikysis Finansiniame reglamente nustatytų biudžeto principų, ypač vienovės ir biudžeto tikslumo principų; ragina agentūras, kurios dar to nepadarė, įgyvendinti Finansinio reglamento reikalavimus apskaitos klausimais ir toliau stiprinti savo procedūras, susijusias su vidaus valdymu ir kontrole, siekiant padidinti atsakingumą, skaidrumą ir Europos pridėtinę vertę;

                  22.

                  ragina agentūras, ypač tas iš jų, kurių veikloje yra klausimų, susijusių su kitų agentūrų veikla arba misijomis, stiprinti jų tarpusavio bendradarbiavimą, tokiu būdu atveriant galimybes sinergijų plėtrai; ragina jas tam tikrais atvejais įforminti šį bendradarbiavimą konkrečiais susitarimais (bendromis deklaracijomis, susitarimo memorandumais, sprendimais dėl bendro planavimo, ir veiksmais/programomis, kuriais pateikiamos papildomos charakteristikos), siekiant užtikrinti, kad nebūtų dubliuojamas darbas, kad kiekvienos agentūros darbo rezultatai būtų aiškiai apibrėžti, o bendru darbu būtų gaunama maksimali pridėtinė vertė ir pasiekiamas maksimalus poveikis; tikisi, kad šiuo klausimu bus nuolat informuojamas;

                  23.

                  ragina agentūras skirti ypatingą dėmesį sutarčių laimėtojų atrankos ir sutarčių valdymo procedūroms; ragina jas imtis visų reikiamų priemonių dėl savo administracinių struktūrų, siekiant sustiprinti savo vidaus kontrolės procedūras, kanalus ir valdymą; laikosi nuomonės, kad tokia priemonė, jei būtina arba tikslinga, galėtų būti steigimas specializuotų padalinių, kuriems pavesta vykdyti konsultavimo užduotis rizikos analizės pagrindu, pvz., kaip geriausiai parengti sutarčių laimėtojų atrankos procedūras, užtikrinti stebėseną ir, kaip to reikalaujama, vykdyti tolesnes priemones; šiuo klausimu ragina Komisiją ir AR stiprinti bendradarbiavimą su agentūromis;

                  24.

                  atkreipia dėmesį į sunkumus, kuriuos mini kai kurie direktoriai, ypač naujai sukurtų agentūrų, kalbėdami apie agentūrų gebėjimą laikytis Finansiniame reglamente pranešimams nustatyto kalendoriaus ir galutinių terminų; ragina agentūrų direktorius būsimo Finansinio reglamento peržiūrėjimo, kuris bus vykdomas 2005 m., perspektyvoje informuoti Biudžeto ir Biudžeto kontrolės komitetus apie sunkumus, su kuriais susiduriama, kad būtų galima juos apsvarstyti peržiūros rėmuose; tikisi, kad direktoriai pateiks konkrečius pasiūlymus dėl alternatyvių galutinių terminų variantų, kurie labiausiai tiktų jų funkcionavimo reikalavimams, kartu laikantis Finansiniame reglamente numatyto agentūrų įpareigojimo atsiskaityti;

                  25.

                  atkreipia dėmesį į teigiamą agentūrų direktorių atsaką į raginimą Parlamento komiteto, atsakingo už biudžeto įvykdymo patvirtinimo rengimą, siekiant sukurti tikslesnę ryšių sistemą, ypač kalbant apie dokumentų, susijusių su agentūrų atsiskaitymo įpareigojimais, perdavimu iš agentūrų tam komitetui; laikosi nuomonės, kad geresnis tokių ryšių organizavimas sustiprins bendradarbiavimą su agentūromis ir pagerins demokratinę kontrolę;

                  26.

                  ragina agentūrų direktorius, kad nuo šiol prie jų metinės veiklos ataskaitos, su kuria taip pat pateikiama finansinė ir valdymo informacija, būtų pridedamas pareiškimas, kad finansinės operacijos yra teisėtos ir tvarkingos, analogiškas tiems pareiškimams, kuriuos pasirašo Komisijos generaliniai direktoriai;

                  27.

                  ragina agentūras kurti išsamią ryšių strategiją, kurioje būtų atsižvelgiama į poreikį, kad jų darbo rezultatai būtų ne tik pateikiami institucijoms, valstybių narių kompetentingoms tarnyboms, specialistams, partneriams arba konkretiems paramos gavėjams, bet ir tinkama forma prieinami plačiajai visuomenei; ragina agentūras, atsižvelgiant į tokios strategijos sukūrimą, stiprinti savo tarpusavio bendradarbiavimą ir keistis informacija apie pažangiausią praktiką, naudojamą siekiant šio tikslo; tikisi, kad agentūros tinkamai informuos Europos Parlamento kompetentingus komitetus apie tokios strategijos kūrimo rezultatus iki kitos biudžeto įvykdymo patvirtinimo procedūros, siekiant užtikrinti veiksmingą ir laiku atliekamą jų veiklos priežiūrą;

            Bendros pastabos AR ir agentūroms

                  28.

                  pritaria AR iniciatyvai prie savo konkrečių pranešimų apie agentūras pridėti lentelę, kurioje būtų pateikiama suvestinė informacija apie kompetencijas, valdymą, turimus išteklius ir konkrečios agentūros produkciją/darbo rezultatus; laikosi nuomonės, kad tai padidina šių Bendrijos institucijų darbo aiškumą ir skaidrumą, tam tikrais atvejais sukuriant naudingą pagrindą palyginimams, kurie padėtų sukurti suderintą bazę agentūroms, kaip yra raginęs Europos Parlamentas;

                  29.

                  ragina AR ir agentūras stiprinti jų bendradarbiavimą, siekiant tobulinti procedūras ir technines priemones, kad galima būtų gerinti patikimą visų biudžeto ir finansinių klausimų valdymą, siekiant sukurti metodiką, kuri parengtų pagrindą teigiamam biudžeto įvykdymo patvirtinimui atlikti nuo pačios proceso pradžios; tikisi, kad bus nuolat informuojamas apie pažangą ir pažangiausios praktikos diegimą;

                  30.

                  ragina AR ir agentūras didinti procedūros procédure contradictoire, prieš patvirtinant AR galutinį pranešimą, skaidrumą, kad galima būtų išvengti bet kokių prieštaravimų arba dviprasmybių, kurie galėtų kelti pavojų viso proceso patikimumui; šia prasme ragina AR ir Komisiją siūlyti veiksmingą būdą atnaujinti informaciją apie atliktus patobulinimus ir (arba) aptiktas problemas nuo tada, kai buvo pirmą kartą svarstomas AR parengiamasis pranešimas, iki sprendimo dėl biudžeto įvykdymo patvirtinimo priėmimo, kad būtų užtikrintas pats tiksliausias agentūrų padėties įvertinimas.

         (1)  OL C 324, 2004 12 30, p. 23.

         (2)  OL L 248, 2002 9 16, p. 1.

         (3)  OL L 245, 2003 9 29, p. 1.

         (4)  OL L 357, 2002 12 31, p. 72.

         (5)  OL L 330, 2004 11 4, p. 14.

         (6)  Kuri išdėstyta Komisijos komunikato Tarybai ir Europos Parlamentui „Mūsų bendros ateities kūrimas, išsiplėtusios Europos Sąjungos politikos sunkumai ir biudžeto priemonės 2007–2013 m.“ I priede (KOM(2004) 0101, p. 38).

         (7)  Žr. Komisijos pranešimo dėl tolesnių veiksmų, susijusių su 2002 m. biudžeto įgyvendinimo patvirtinimu, priedą (KOM(2004) 0648, p. 108).

         (8)  OL L 269, 2002 10 5, p. 15.